title: Olga Rypakova

text: Vuonna 2008 hän sijoittui kolmiloikassa neljänneksi sekä Valencian sisäratojen MM-kilpailuissa että Pekingin olympialaisissa, jossa hänen tuloksensa oli 15,11 m. Hän osallistui olympialaisissa myös pituushyppyyn, mutta karsiutui finaalista. Lisäksi hän voitti sisäratojen Aasian-mestaruuden kolmiloikassa. Seuraavana vuonna hän oli kolmiloikassa kymmenes Berliinin MM-kilpailuissa ja voitti Aasian-mestaruuden Kantonissa tuloksella 14,53.


title: Olga Rypakova

text: Rypakova voitti vuonna 2010 kolmiloikassa kultaa Dohan sisäratojen MM-kilpailuissa, jossa hänen tuloksensa oli 15,14 m. Sisäratojen Aasian kisoissa hän voitti sekä pituushypyn että kolmiloikan, ulkoratojen Aasian kisoissa hän sai kultaa kolmiloikassa ja hopeaa pituushypyssä. Splitin maanosien cupissa hän voitti kolmiloikan ja oli kolmas pituushypyssä. Daegun MM-kilpailuissa 2011 hän sijoittui toiseksi tuloksella 14,89 m, vain viiden sentin päässä voitosta. Istanbulin sisäratojen MM-kilpailuissa 2012 hän voitti hopeaa tuloksella 14,63.


title: Olga Rypakova

text: Vuonna 2012 hän voitti Lontoon olympialaisissa olympiakultaa tuloksella 14,98. Hän voitti kultaa myös Incheonin Aasian kisoissa 2014 tuloksella 14,32. Pekingin MM-kilpailuissa 2015 hän sai pronssia tuloksella 14,77. Hän saavutti sisäratojen Aasian-mestaruuskilpailuissa 2016 kultaa kolmiloikassa ja pronssia pituushypyssä. Saman vuoden Rio de Janeiron olympialaisissa hän sai pronssia kolmiloikassa tuloksella 14,74.


title: Olga Rypakova

text: Rypakova saavutti Lontoon MM-kilpailuissa 2017 pronssia kolmiloikassa tuloksella 14,77. Hän voitti samana vuonna sisäratojen Aasian kisoissa kultaa sekä pituushypyssä että kolmiloikassa. Hän voitti Jakartan Aasian kisoissa 2018 kultaa kolmiloikassa tuloksella 14,26. Saman vuoden maanosien cupissa hän oli kolmiloikassa toinen.


title: Gotta Get Thru This

text: Gotta Get Thru This on ensimmäinen single Daniel Bedingfieldin debyyttialbumilta Gotta Get Thru This. Se julkaistiin vuonna 2001. "Gotta Get Thru This", kuten muutkin debyyttialbumin laulut, äänitettiin Bedingfieldin makuuhuoneessa tämän tietokoneella ja mikrofonilla. "Gotta Get Thru This" nousi Ison-Britannian singlelistan sijalle yksi vuosina 2001 ja 2002, tehden siitä yhden Bedingfieldin menestyneimmistä singleistä, ja sitä on myyty Isossa-Britanniassa 530 000 kappaletta.


title: Gotta Get Thru This

text: Single debytoi Britannian singlelistan piikkipaikalla. Yhdysvalloissa se nousi Billboard Hot 100 -listan sijalle 10.


title: Sanna Porali

text: Sanna Porali (s. 28. joulukuuta 1991 Helsinki) on suomalainen jalkapalloilija. Hän edustaa Naisten Liigassa joukkuetta PK-35 Vantaa. Aiemmin Porali on edustanut myös HJK:ta TuPSia ja PuiUa. Porali on pelipaikaltaan keskuspuolustaja. Hänen vahvuuksiinsa kuuluu voimakas pääpeli ja maalinteko erikoistilanteista.


title: Sanna Porali

text: Sanna Porali on edustanut Suomea useiden eri ikäluokkien maajoukkueissa.


title: If You’re Not the One

text: If You’re Not the One on Daniel Bedingfieldin esikoisalbumilta Gotta Get Thru This julkaistu single. Se julkaistiin albumin kolmantena singlenä 22. marraskuuta 2002, ollen Iso-Britannian singlelistan sijalla yksi ja Yhdysvalloissa sijalla viisitoista.


title: Ina Suutari

text: Ina Suutari (s. 20. heinäkuuta 1991 Helsinki) on suomalainen jalkapalloilija. Hän edustaa Naisten Liigassa HJK:ta. Aiemmin Suutari on edustanut myös KäPaa. Hän on pelipaikaltaan maalivahti.


title: Ina Suutari

text: Ina Suutari on edustanut Suomea useiden eri ikäluokkien maajoukkueissa.


title: Vietnamin koripallomaajoukkue

text: Vietnamin koripallomaajoukkue edustaa Vietnamia koripallon maajoukkuekilpailuissa.


title: Vietnamin koripallomaajoukkue

text:
Maa liittyi vuonna 1952 kansainväliseen koripalloliittoon.
Vietnam on päässyt historiansa aikana kaksi kertaa Aasian-mestaruuskilpailuihin. Vuonna 1963 maa osallistui ensimmäistä kertaa Aasian-mestaruuskisoihin. Tällöin Vietnam kuitenkin sijoittui turnauksen kahdeksanneksi, eli viimeiseksi. Seuraavissa, eli vuoden 1965 kisoissa, maa oli jälleen mukana. Näissä kisoissa Vietnam otti ensimmäisen arvokisavoittonsa voitettuaan Singaporen koripallomaajoukkueen lukemin 81–67. Tämän jälkeen Vietnam ei enää onnistunut voittamaan yhtään ottelua ja sijoittui turnauksen viimeiseksi, eli kymmenenneksi.


title: Lotta Peitsi

text: Lotta Peitsi (s. Helsingissä 18. elokuuta 1992) on suomalainen jalkapalloilija. Hän edustaa Naisten Liigassa HJK:ta. Peitsin kasvattajaseura on MPS. Hän on pelipaikaltaan keskikenttäpelaaja. Peitsin vahvuus on hyvä tekniikka ja rauhallinen pelitapa. Hän suoritti ensiesiintymisensä Naisten Liigassa vuonna 2008.


title: Lotta Peitsi

text: Lotta Peitsi on edustanut Suomea vuonna 1992 syntyneiden maajoukkueessa 13 kertaa.


title: Lila Ring

text: Lila Xenia Ring (o.s. Räihälä, s. 4. maaliskuuta 1992 Helsinki) on suomalainen jalkapalloilija. Hän on edustanut Naisten Liigassa Helsingin Jalkapalloklubia. Ennen HJK:hon siirtymistään Räihälä edusti Pohjois-Haagan Urheilijoita. Hän on pelipaikaltaan hyökkääjä tai hyökkäävä keskikenttäpelaaja. Nopean ja taitavan Räihälän vahvuuksiin kuuluu myös maalintekotaito. Hän debytoi Naisten Liigassa vuonna 2008.


title: Lila Ring

text: Ring on edustanut Suomea useiden eri ikäluokkien maajoukkueissa. Hän on säveltäjä Osmo Tapio Räihälän tytär.


title: Lila Ring

text: Nykyään Ring toimii sosiaalisen median vaikuttajana tekemällä Youtube videoita sekä päivittämällä instagramia.


title: Steve Kipner

text: Steve Kipner on moninkertaista platinaa myynyt lauluntekijä ja tuottaja, jonka tekemiä lauluja ovat muun muassa sellaiset hitit kuin Christina Aguileran Genie In A Bottle, Natasha Bedingfieldin These Words, ja The Scriptin Breakeven ja The Man Who Can't Be Moved.


title: Marija Savinova

text: Marija Savinova-Farnosova (s. 13. elokuuta 1985) on venäläinen keskimatkojen juoksija, joka on erikoistunut 800 metrille. Savinova voitti vuosina 2010–2013 olympiakultaa, MM-kultaa, MM-hopeaa ja EM-kultaa, mutta menetti nämä mitalinsa vuonna 2017 dopingin takia.


title: Marija Savinova

text: Savinova-Farnosova sai helmikuussa 2017 urheilun kansainvälisen vetoomustuomioistuimen päätöksellä neljän vuoden kilpailukiellon ajalle 24.8.2015–23.8.2019. Biologisen dopingpassin perusteella hänen katsottiin käyttäneen dopingia vuosina 2010–2013. Kaikki hänen tuloksensa aikaväliltä 26.7.2010–19.8.2013 hylättiin.


title: Marija Savinova

text: Vuonna 2008 Savinova osallistui Valencian sisäratojen MM-kilpailuihin, muttei selvinnyt loppukilpailuun. Seuraavana vuonna hän voitti kultaa Torinon sisäratojen EM-kilpailuissa halliennätyksellään 1.58,10, oli viides Berliinin MM-kilpailuissa ajalla 1.58,68 ja neljäs ajalla 2.00,72. Vuonna 2010 hän voitti kultaa Dohan sisäratojen MM-kilpailuissa (1.58,26) ja Barcelonan EM-kilpailuissa (1.58,22). Splitin maanosien cupissa hän oli kolmas. Seuraavana vuonna hän voitti maailmanmestaruuden Daegun MM-kilpailuissa ennätyksellään 1.55,87. Lontoon olympialaisissa 2012 hän voitti kultaa ajalla 1.56,19. Moskovan MM-kilpailuissa 2013 Savinova sijoittui 800 metrillä hopealle ajalla 1.57,80.


title: Marija Savinova

text: Savinova on voittanut Venäjän-mestaruuden 800 metrillä ulkoradoilla 2009 ja 2011 sekä sisäradoilla 2009 ja 2010. Euroopan joukkuemestaruuskilpailuissa hän voitti 800 metriä 2011.


title: Keltiäinen (Somero)

text: Keltiäinen on kylä ja kyläkeskus Somerniemellä Somerolla. Kylän väkiluku vuonna 2011 oli 63, mikä teki siitä Someron kylistä väkiluvultaan 35. suurimman ja entisen Somerniemen kylistä seitsemänneksi suurimman. Keltiäisten naapurikyliä Somerniemellä ovat Vesanoja lännessä, Härjänoja idässä, Härjänlahti etelässä ja Salkola pohjoisessa. Luoteessa sen maihin rajoittuvat myös Somerniemen Palikaisten kylän maat.


title: Keltiäinen (Somero)

text: Nykyään kylän palveluihin kuuluu ainoa Someron jäljellä oleva kyläkauppa. Keltiäisten kylän alueella, Särkijärven rannalla sijaitsee nähtävyytenä tunnettu taiteilija Reino Koivuniemen ateljee ja näyttelytila Hiidenlinna, ja Salkolantien varrella Keltiäisten kylän alueella on Someron urheiluautoilijat ry:n jokamiesluokan moottorirata Somura. Kylän alueella sijaitsevat myös Someron seurakunnan leirikeskus Siikjärven rannalla ja Someron kaupungin sauna Poikkipuoliaisten järven rannalla.


title: Keltiäinen (Somero)

text: Vuodesta 1888 vuoteen 1991 Keltiäisissä toimi Somerniemen vanhin koulu, Keltiäisten koulu, sittemmin Keltiäisten ala-aste. Sen koulupiiriin kuuluivat 1920-luvulta alkaen Keltiäisten, Vesanojan, Härjänlahden ja pääosin Härjänojan kylät ja Salkolan koulun lakattua vuonna 1964 myös Salkola ja Härjänojan metsäkulma. Koulun lakattua koulua on käyty Somerniemen ainoassa jäljellä olevassa koulussa Oinasjärvellä.


title: Keltiäinen (Somero)

text: Kylä sijaitsee Somerniemen, ja Samalla koko Someron sekä Paimionjoen vesistön suurimman järven Painion rannalla. Muita järviä ovat tämän pohjoispuoliset metsäjärvet Siikjärvi, Särkjärvi ja Vesajärvi, jotka kaikki sijaitsevat osaksi Keltiäisten, osaksi Vesanojan kylän alueella, sekä kylän maiden pohjoiskärjessä sijaitseva Poikkipuoliainen ja Tammelan rajalla sijaitseva Valkjärvi. Järvistä neljä ensin mainittua laskevat Painioon, mutta Valkjärvi on Paimionjoen sivujoen Pajulanjoen latvajärvi.


title: Keltiäinen (Somero)

text: Keltiäinen on isossajaossa ollut samaa jakokuntaa viereisen Vesanojan kylän kanssa, ja koska Keltiäisissä taloja on enemmän, se lienee kylistä vanhempi. Kylän vanhoja taloja ovat olleet Loitti, Korpilo, Kylä-Kossa, Mäki-Kossa, Korpilo, Seppälä, Nikula ja Sillanpää. Näistä Loitti ja Mäki-Kossa ovat hävinneet aiemmin ja Kylä-Kossa paloi vuonna 1997, mutta Korpilo, Seppälä, Nikula ja Sillanpää ovat edelleen olemassa. Kylän vanhalla tontilla taloista ovat edelleen Korpilo ja Seppälä.


title: Keltiäinen (Somero)

text: Kylän kaakkoiskulmassa, harjuselänteellä Härjänojan kylän rajalla sijaitsevasta taajaan rakennetusta alueesta, jossa ovat sijainneet muun muassa nykyinen kyläkauppa ja aiemmin myös Someron osuuskaupan myymälä, käytetään paikallisesti leikillistä nimitystä "Hansun kaupunki".


title: Göran Hongell

text: Hans Göran Andreas Hongell (6. syyskuuta 1902 Helsinki – 27. heinäkuuta 1973 Helsinki) oli suomalainen lasitaiteilija.


title: Göran Hongell

text: Hongellin vanhemmat olivat rakennusmestarit Sanfrid Hongell ja Hilda Hongell (o.s. Sjöblom). Hän opiskeli Taideteollisessa keskuskoulussa, josta valmistui koristemaalariksi vuonna 1922. Vuonna 1924 Hongel meni naimisiin Frid Runa Rosbergin kanssa. Parille syntyi samana vuonna esikoistytär Anna Brita Camilla ja vuosia myöhemmin pojat Hans-Göran (1928) ja Olof Andreas (1932).


title: Göran Hongell

text: Valmistumisensa jälkeen Hongell perusti aluksi kollegansa Gunnar Forsströmin kanssa yhteisen toimiston, jossa Hongell teki asiakkaille julisteita, mainoksia ja koristemaalauksia.


title: Göran Hongell

text: Vuonna 1932 Hongell palkattiin Karhulan lasitehtaan (myöh. A. Ahlström) osa-aikaiseksi taiteelliseksi neuvonantajaksi, ja hän sai tehtaalta vähitellen yhä runsaammin muotoilijan töitä. Sodan jälkeen hänestä tuli koko Ahlström-yhtymän taiteellinen johtaja. Hän oli yhtiön palveluksessa neljännesvuosisadan ajan, vuoteen 1957 saakka. Hän sai lasiteoksistaan hopeamitalin Pariisin maailmannäyttelystä vuonna 1937 ja kultamitalin Milanon X triennaalissa vuonna 1954 (vielä nykyisinkin tuotannossa oleva "Aarne"-lasisto).


title: Göran Hongell

text: Vakituisena muotoilijana Hongell toteutti paitsi omia suunnitelmiaan myös muiden taiteilijoiden töitä saattamalla ne tuotantokelpoisiksi. Hän oli viimeistelemässä esimerkiksi Aino Aallon "Bölgeblick"-laseja tuotantoon sopiviksi ja hän piirsi niiden rinnalle karahvin. Hongellilla oli merkittävä osa myös Gunnel Nymanin ja Alvar Aallon suunnitteleman taidelasin valmistuksessa. Käyttölasin lisäksi Hongell erikoistui lahja- ja koriste-esineiksi suunniteltuun taidelasiin, jotka olivatkin pitkään Karhula-Iittalan tärkeimpiä tuotteita.


title: Göran Hongell

text: 1950-luvulla Hongellin työkyky alkoi vähitellen heiketä, ja vuonna 1954 hän menetti taiteellisen johtajan paikkansa Tapio Wirkkalalle. Hongellille myönnettiin Pro Finlandia -mitali vuonna 1955.


title: Antiikkia ja arvoituksia

text: Antiikkia ja arvoituksia () on ranskalainen draamatelevisiosarja. Sarjan päähenkilö hyväsydäminen antiikkikauppias "Louis Roman" (näyttelijä Victor Lanoux) selvittelee esineiden omistussuhteita ja esiin tulevia visaisia rikosjuttuja. Muita sarjassa esiintyviä roolihahmoja ovat mm. ex-vaimo Maryvonne ja Louisin lapsuudenystävä santarmi Raymond.


title: Antiikkia ja arvoituksia

text: Sarjaa on esitetty vuosina 1998-2010. Ranskassa ensiesitys oli 24. tammikuuta 1998, Suomessa 11. heinäkuuta 2000. Sarjaa on tehty 39 90 minuutin jaksoa. Viimeisin jakso, 9. kauden 5. jakso "Louis joue les experts" oli ensiesityksessä 9. tammikuuta 2010.


title: Antiikkia ja arvoituksia

text:
Ranskassa sarjaa on esittänyt France 3 -televisiokanava. Suomessa Yle TV1 on esittänyt sarjaa arkipäivisin kaksiosaisina 45 minuutin jaksoina.
Suomessa 68:n 45-minuuttisen jakson jälkeen esitetään 30.3.2010 lähtien kahdeksan uutta jaksoa. Sarjan tapahtumat sijoittuvat Lyonin alueelle.


title: Glücksgas Stadion

text: Glücksgas Stadion (entiseltä nimeltään "Rudolf-Harbig-Stadion") on jalkapallostadion Dresdenissä, Saksassa. Se toimii 2. Bundesliigassa pelaavan Dynamo Dresdenin kotikenttänä.


title: Glücksgas Stadion

text: Ensimmäistä kertaa stadionin maaperää käytettiin urheiluun vuonna 1896. Tätä pelipaikkaa piti kotiareenanaan myös juuri perustettu Dresdensia Dresden. Vuonna 1922 salaneuvos Hermann Ilgen aloitti stadionin rakentamisen pelipaikan kohdalle. 24 000-paikkaisen Dresdner Kampfbahn-stadionin avajaiset pidettiin jo vuoden päästä.


title: Glücksgas Stadion

text:
Toisen maailmansodan hävitykset olivat kaupungissa suuret ja myös stadion kärsi vaurioista. Dresdner Kampfbahn avattiinkin uudestaan vasta vuonna 1951 ja tällöin stadionin uudeksi nimeksi vaihdettiin Rudolf-Harbig-Stadion. Vasta kuusi vuotta myöhemmin myös Dynamo Dresden siirtyi stadionille. Samana vuonna Stasi otti stadionin haltuunsa. Vuonna 1969 peliareenalle asennettiin valonheittimet.
Vuonna 1971 stadion uudelleennimettiin Dynamo-Stadioniksi. Vuosikymmenen aikana stadionia laajennettiin jatkuvasti ja vuonna 1980 areenan katsojakapasiteetti oli jo 38 500. Stadion jouduttiin vuonna 1990 modernisoimaan täyttämään Saksan jalkapalloliiton ja UEFA:n määräykset. Tällöin stadionin nimeksi otettiin takaisin Rudolf-Harbig-Stadion. Muutostöihin kuuluivat muun muassa stadionin turvallisuuden parantaminen ja kentän laajentaminen. Myös stadionin katsojakapasiteettiä jouduttiin vähentämään.


title: Glücksgas Stadion

text: Kun Dynamo Dresden putosi Bundesliigasta, jäivät stadionin remontointityöt vähemmälle. Loppuvuodesta 2004 Dresdenin kaupunginhallitus päätti uuden stadionin rakentamisesta nykyisen paikalle. Rakentaminen aloitettiin syksyllä 2007, mutta stadionia käytettiin silti peleissä koko rakentamisen ajan. Uusi 43 miljoonaa euroa maksanut Rudolf-Harbig-Stadion valmistui vuonna 2009, ja ensimmäinen stadionilla pelattu ottelu pelattiin Dynamo Dresdenin ja FC Schalken välillä syyskuussa 2009. Stadion on valittu yhdeksi vuoden 2011 jalkapallon naisten maailmanmestaruuskilpailujen kisastadioniksi.


title: Glücksgas Stadion

text: Joulukuussa 2010 stadionin nimeksi päätettiin muuttaa glücksgas stadion. Nimi astui voimaan vuoden 2011 alussa.


title: Lotus 119

text: Lotus 119 on Lotus Carsin vuoden 2002 Goodwood Festival of Speed -festivaalin Soapbox Challenge -kilpailuun rakentama mäkiauto. Sitä pidetään kaikkien aikojen nopeimpana mäkiautona, sillä se pystyy kiihtymään ilman moottoria 45 asteen mäessä 320 km/h nopeuteen.


title: Pitkätöyhtöpingviini

text: Pitkätöyhtöpingviini ("Eudyptes moseleyi"), jota pidetään myös kalliotöyhtöpingviinin alalajina, on eteläisten valtamerten saarilla elävä uhanalainen pingviini. Sen esiintymisalue käsittää Atlantin eteläosan Tristan da Cunhan ja Goughin sekä Intian valtameren Amsterdamsaaren ja Île Saint-Paulin. Gregory Mathews ja Tom Iredale kuvailivat lajin holotyypin vuonna 1921.


title: Varhela

text: Varhela on Kalannissa Uudessakaupungissa Varsinais-Suomessa. Sen naapurikyliä ovat muiden muassa Kallela ja Kahloinen. Osa kylästä kuuluu suunniteltuun Laitilan lakeus -nimiseen valtakunnallisesti arvokkaaseen maisema-alueeseen.


title: Varhela

text: Kylä kuuluu entiseen Hallun koulupiirin alueeseen ja sillä toimii kyläyhdistys Hakava ry.


title: Keltiäinen (täsmennyssivu)

text: Keltiäinen voi tarkoittaa seuraavia:


title: Mustapääpingviinit

text: Mustapääpingviinit ("Pygoscelis") on Etelämantereella ja sen lähialueilla elävä pingviinisuku, johon kuuluu kolme lajia:


title: Takla Makan (kirja)

text: Takla Makan on Juha Seppälän vuonna 2010 ilmestynyt pienimuotoinen proosateos, joka sisältää kaksi ohuesti toisiinsa kytkeytyvää kertomusta. Teoksen on kustantanut WSOY.


title: Takla Makan (kirja)

text: Teoksen nimi viittaa Länsi-Kiinassa Xinjiangissa sijaitsevaan Taklimakanin korkeiden vuorten ympäröimään hiekka-aavikkoon, joka on äärimmäisen kuiva ja yksi elämälle vihamielisimmistä paikoista maapallolla, Aavikon tavoin myös Seppälän kirja "Takla Makan" on samalla kertaa jylhä ja arvoituksellinen. Aavikko symboloi kirjassa henkistä autioitumista ja äärimmäistä ahdistusta, jonne paetessaan päähenkilö luopuu kaikesta entisestä. Teoksen kertomuksia yhdistää lähteelle kumartuva pronssinen veistos, jonka hahmo ei saa juodakseen.


title: Takla Makan (kirja)

text: Teoksen ensimmäinen kertomus "Takla Makan" kuvaa ikääntynyttä, kuolemansairasta maanmittausinsinööriä, joka muuttaa asumaan Kouvolan tyyppiseen kaupunkiin, josta hän uskoo löytävänsä riippumattomuuden tuoman vapauden. Vapaus jää kuitenkin hetkelliseksi.


title: Takla Makan (kirja)

text: Toinen kertomus on nimeltään "Ristin tie". Se kertoo keski-ikäisestä, syrjäytyneestä insinöörimiehestä, jonka varalle elämällä on vielä yksi tehtävä. Se alkaa miehen kuvauksella itsestään: "En näyttänyt Marlon Brandolta Pariisissa." Mies muistelee nuorempia kollegoitaan: "He pelkäsivät koko ajan, että he eivät olleet ketään, että heitä ei ollut olemassa, että he ja heidän kaltaisensa olivat syntyneet jäädäkseen markkinoilla toistensa, kaltaistensa jalkoihin. "Ristin tien" päähenkilö valmistautuu pääsiäiskuvaelmaan, jossa hän kantaa Jeesuksen ristiä.


title: Takla Makan (kirja)

text: Lukuisilla palkinnoilla palkitun Juha Seppälän kirjallista ominaislaatua on jo aiempien teosten yhteydessä luonnehdittu tarkaksi ja ehdottomaksi. Hänen lauseissaan on graniitin voimaa, niin että se saa kriitikon tämän kirjan kohdalla huudahtamaan: "Että joku osaakin kirjoittaa hyvin!", mutta Seppälä ei kuitenkaan päästä lukijaa helpolla. Seppälän aforistista tyyliä on verrattu Paavo Haavikkoon, ja toiseksi vertauskohdaksi on löytynyt Martti Joenpolvi, jonka kanssa hänellä on yhteistä synkistely, illuusiottomuus tarkasteltaessa miehen osaa maailmassa.


title: Takla Makan (kirja)

text: "Takla Makania" sanottu maailmanluokan kirjaksi, jolle on näytetty suuntaa jopa Finlandia-palkinnon saajaksi.


title: Fairey Campania

text: Fairey Campania oli brittiläisen Fairey Aircraftin suunnittelema ja valmistama tiedustelulentokonetyyppi, joka oli ensimmäinen yhtiön suurempiin tuotantolukuihin yltänyt konemalli. Se suunniteltiin Amiraliteetin vaatimusten mukaan kaksipaikkaisena tiedustelukoneena toimimaan vesilentokoneiden emälaivoilla ja erityisesti "HMS Campanialla", jonka mukaan konemalli myös nimettiin.


title: Fairey Campania

text: Koneiden ensimmäinen sarja käsitti kymmenen konetta (s/n N1000-1009 c/n F.16-25). Tämän jälkeen muotoutui kaksi päätyyppiä F.17 ja F.22, joista käytettiin esisarjan tunnusnumeroa. Kahden päätyypin erona oli niihin asennettu voimanlähde. Ensimmäinen Fairey Campania F.16, jonka voimanlähteenä oli 250 hevosvoiman nestejäähdytteinen V12 Rolls-Royce Mk.IV (myöhemmin nimetty Eagle IV:ksi), lensi ensilentonsa 16. helmikuuta 1917 Hamblessa ohjaajanaan Sydney Pickles. Laivasto testasi koneen heinäkuussa Marine Experimental Aircraft Depotissa Port Victoriassa Isle of Grainilla lähellä Sheernessiä. F.17 mallin voimanlähteenä oli 275 hevosvoiman Eagle V, joka oli asennettu edemmäs ja sen pakoputket sijaitsivat siipien takana. Kone teki ensilentonsa 3. kesäkuuta Hamblessa lentäjänään Sydney Pickles. F.16 ja F.17 siirrettiin myöhemmin Scapa Flow'hon.


title: Fairey Campania

text: Mallin F.22 voimanlähteenä oli 260 hevosvoiman nestejäähdytteinen V12 Sunbeam Maori II. Mallia pidettiin sopivana trooppisiin olosuhteisiin suuremman jäähdyttimensä ansiosta. Maori asennettiin 25 koneeseen (s/n N2375-2399 c/n F.195-219). Kaikki loput valmistuneet koneet varustettiin ensimmäisen sarjan koneet Eagle IV ja Eagle V -moottoreilla sekä sen jälkeen 325 hevosvoiman Eagle VII ja 345 hevosvoiman Eagle VIII -moottoreilla. Kaikkien mallien aseistuksena oli taakseampuva Scarff-kehään asennettu Lewis-konekivääri ja ripustimiin asennetut pommit.


title: Fairey Campania

text: Fairey Campanialle varattiin 200 sarjanumeroa ja niitä lopulta tilattiin 100 kappaletta, mutta niistä valmistui vain 62. Suuri osa Fairey Campania F.17:stä toimi "HMS Campanian" lisäksi "HMS Nairanalta" ja "HMS Pegasukselta". "HMS Nairanan" Fairey Campania F.17:t osallistuivat Pohjois-Venäjän interventioon 1919. Kaikkiaan 27 kappaletta Fairey Campania F.17 -lentokoneita toimi Royal Naval Air Servicen tukikohdista. Vienan Kemistä käsin ne pommittivat suomalaisia joukkoja Uhtualla.


title: Tervasroso

text: Tervasroso on männyissä esiintyvä ruostesienitauti, jonka aiheuttajia ovat sienilajit pioninkarvaruoste ("Cronartium flaccidum") ja "Cronartium pini". Sieni leviää ja ympäröi männyn rungon, minkä jälkeen sienen yläpuolella oleva osa puusta kuolee. Kuolleeseen puunosaan muodostuu tummia, pitkänomaisia, pihkaa tihkuvia koroja.


title: Tervasroso

text: Tervasroso alentaa tukkipuiden määrää ja heikentää niiden laatua talousmetsissä. Jos sienirengas on puun tyvessä, se voi tappaa koko puun. Suomessa tervasroso on yleisimpiä männyn puutauteja, jota tavataan koko maassa. Eniten tautia esiintyy Pohjois-Suomessa. Tauti vaivaa noin 2-4% männyistä ja se voi tarttua kaikenikäisiin puihin. Paikoin sientä voi esiintyä jopa yli 30% mäntypuista.


title: Füchse Duisburg

text: Füchse Duisburg on saksalainen jääkiekkoseura, joka pelasi aiemmin maansa korkeimmalla sarjatasolla (DEL), nykyisin kolmanneksi korkeimmalla tasolla, Oberligassa. Seura on perustettu 1991, ja se nousi DEL-liigaan 2005, missä se pelasi kevääseen 2009 asti sijoittuen sijoille 14.-16.


title: Jan Ladislav Dusík

text: Jan Ladislav Dusík (Dussek) () oli tšekkiläinen pianisti ja säveltäjä. Dusík oli ensimmäisiä kiertäviä virtuooseja, jonka laulavaa soittotyyliä ihailtiin yleisesti.


title: Jan Ladislav Dusík

text: Dusík suoritti Prahassa teologian oppiarvon, mutta oli jo lapsesta suuntautunut musiikkiuralle. Hän aloitti uransa Amsterdamissa, mutta siirtyi vielä opiskelemaan Hampuriin Carl Philipp Emanuel Bachin johdolla. Hän kiersi Venäjällä, Liettuassa, Ranskassa, Italiassa, Saksassa ja Englannissa, jossa hän asui 12 vuotta vuodesta 1790 lähtien. Dusík meni Englannissa myös naimisiin ja perusti vaimonsa kanssa musiikkikaupan, mutta jätti lopulta vaimonsa ja pakeni velkojiaan mannermaalle. Preussin prinssi Louis Ferdinand, joka oli itsekin varsin hyvä pianisti, oli hänen läheinen ystävänsä. Kun prinssi kaatui taistelukentällä, Dusík ei toipunut menetyksestä. Viimeisinä vuosinaan hän lihoi siinä määrin, ettei juuri noussut sängystä, ja kärsi alkoholismista.


title: Jan Ladislav Dusík

text: Dusíkin sävellykset on suureksi osaksi unohdettu, vaikka niissä esiintyykin paikoitellen jopa profeetallista Chopinin, Schumannin ja Brahmsin ennakointia. Dusík oli ensimmäinen pianisti, joka ryhtyi esiintymään konserteissaan kylki yleisöön päin. Hän oli ensimmäinen säveltäjä, joka merkitsi sävellyksiinsä kattavat pedaalimerkinnät. Hän myös soitti vuonna 1794 ensimmäisenä pianistina julkisesti kuusioktaavista pianoa. Felix Mendelssohn piti Dusíkia ihmelapsena, mutta katsoi myös, ettei tämä koskaan täysin hyödyntänyt lahjojaan. François Joseph Fétis, joka oli tuolloin Euroopan parhaita kriitikoita, kirjoitti 1808 Dusíkin soiton ylittävän kaiken, mitä hän oli koskaan kuullut. Dusíkin kilpailija Friedrich Kalkbrenner myönsi, että kukaan toinen hänen kuulemansa pianisti ei vanginnut yleisöään kuten Dusík.


title: Frankfurtin Auschwitz-oikeudenkäynnit

text: Frankfurtin Auschwitz-oikeudenkäynnit oli oikeudenkäyntien sarja, jotka käytiin Länsi-Saksan Frankfurt am Mainissa joulukuusta 1963 elokuuhun 1965. Syytettyinä oli 22 keski- ja alhaisen tason virkailijaa ja upseeria syytettyinä toiminnastaan Auschwitz-Birkenaun tuhoamisleirissä.


title: Frankfurtin Auschwitz-oikeudenkäynnit

text: Oikeudenkäynnit alkoivat Adolf Eichmannin oikeudenkäynnin päätyttyä Israelissa.


title: Frankfurtin Auschwitz-oikeudenkäynnit

text: Frankfurtin oikeudenkäynnit olivat laajimmat ja julkisimmat oikeudenkäynnit, joissa käsiteltiin holokaustia. Osa oikeudenkäynneistä äänitettiin, ja nauhojen pohjalta tehtiin 30 vuotta myöhemmin dokumenttielokuva.


title: Erillinen pataljoona 4

text:
Erillinen pataljoona 4 oli 1. heinäkuuta 1943 perustettu pääesikunnan tiedusteluosaston alainen erillisyksikkö, jonka tehtävänä oli vastata päämajan kaukopartiotoiminnasta Neuvostoliiton joukkojen selustassa.
Yksikköön koottiin komppanioina aiemmat kaukopartio-osastot 1. komppania (osasto Vehniäinen) päällikkö majuri Johannes Vehniäinen, 2. komppania (osasto Kuismanen), päällikkö majuri Into Kuismanen, 3. komppania (osasto Marttina), päällikkö majuri Paul Marttina ja 4. komppania (osasto Paatsalo), päällikkö majuri Harri Paatsalo ja kesäkuusta 1944 alkaen kapteeniluutnantti Pentti Ahola. Ahola oli ammatiltaan merikapteeni. Hänet pidätettiin kahdeksi kuukaudeksi ja tuomittiin vankeuteen viideksi kuukaudeksi asekätkennästä.


title: Erillinen pataljoona 4

text: Erillinen pataljoona 4:n komentajana toimi väliaikaisesti majuri M. Hartola 6. heinäkuuta 1943 alkaen, jota seurasi väliaikaisesti majuri Johannes Vehniäinen. Ensimmäiseksi ja ainoaksi vakinaisesti komentajaksi nimitettiin Jussi Sovio, joka palveli 15. syyskuuta 1943 - 30. marraskuuta 1944 erillispataljoonan lakkauttamiseen saakka. Soivio oli ollut ennen komentajuuttaan Tied 1:n ilmavoimajaoksen päällikkö.


title: Erillinen pataljoona 4

text: Pataljoonan adjuntanttina toimi luutnantti Veikko Perttunen, sitten luutnantti Valto Kallama ja lopuksi sodan loppukuukausina luutnantti Eero Naapuri, joka oli sitä ennen toiminut osasto Kuismasen kaukopartioupseerina.


title: Erillinen pataljoona 4

text: Pääesikunnan tiedustelutoimistossa toimintaa koordinoi eversti Kaarlo Somerto sekä huhtikuusta 1944 alkaen everstiluutnantti Reino Hallamaa.


title: Erillinen pataljoona 4

text: Erillinen pataljoona 4:n miehiä toimi myös ns. asekätkennässä eli aseiden hajavarastoinnissa, koska heillä oli ennestään kokemusta kätköjen varustamisesta.


title: Erillinen pataljoona 4

text: Erillispataljoonan esikunta koostui komentotoimistosta, huoltotoimistosta sekä viestitoimistosta, jolla oli keskusradioasema, viestikouluttajat ja puhelinkeskus. Lisäksi esikuntaan kuului huoltojoukkue. Komentotoimiston alaisuuteen perustettiin oma lento-osasto, osasto Jauri, 23. toukokuuta 1944.


title: Erillinen pataljoona 4

text: Osasto Vehniäistä johti majuri Johannes Vehniäinen. Se oli eteläisin Erillisen pataljoona 4:n komppanioista. Osasto Vehniäisen alkuna oli Tilastotoimiston Viipurin alatoimisto (U2/V), jonka ensimmäinen päällikkö oli Toivo Salokorpi.


title: Erillinen pataljoona 4

text: Sillä oli raja-asemat Lappeenrannassa ja Rautjärvellä. Lappeenrannan raja-asema siirrettiin 22. kesäkuuta 1941 Lappeen kunnan Iitiän kylään. Sen vahvuus oli 1+15+1. Rautjärven asema siirrettiin samaan aikaan Ruokolahden Haloniemeen ja nimettiin osasto Loukolaksi päällikkönsä Kustaa Loukolan mukaan. Osasto Loukolan vahvuus oli 0+12+4. Neljä vuorokautta myöhemmin osasto Vehniäisen johtopaikka siirrettiin Lahdesta Lappeen Iitiään, jonne Lappeenrannan asema oli jo siirretty.


title: Erillinen pataljoona 4

text: Osasto Kuismasen alku on Sortavalan alatoimisto, jonka painopiste oli Aunuksen suunnalla. 1920- ja 1930-lukujen aikana sen johdossa olivat ainakin Gustaf Rosenström (Kustaa Rautsuo), Jonne Aikomus ja Pekka Jänhiä.


title: Erillinen pataljoona 4

text: Osasto Kuismanen siirrettiin Joensuuhun talvisodan päätyttyä. Jatkosodan hyökkäysvaiheen aikana 1941 se siirrettiin heinäkuun lopulla Leppäsyrjään ja elokuussa Vieljärven Nakolammelle. Kun Petroskoi (myöhempi Äänislinna) oli vallattu 1941, siirtyi osasto Nakolammelta sinne. Suomalaisten vetäytyessä 1944 osasto siirrettiin ensin Hyrsylään, Suojärven Suvilahteen sekä lopuksi Pälkjärvelle. Aivan sodan lopussa osa yksiköstä siirrettiin Matkaselkään Uuden-Matkaselän kansakoululle ja Moskovan välirauhan jälkeen Liminkaan ja loppusyksystä 1944 Lapin sodan selkiinnyttyä Liperiin kotiuttamista varten.


title: Erillinen pataljoona 4

text:
Kajaanin alatoimiston perustamisajankohtaa ei tiedetä täsmällisesti. Toimintaa oli kuitenkin jo syyskesällä 1938. Vuodesta 1936 lähtien Sortavalan alatoimiston ylläpitämän Nurmeksen rajaelimen päällikkönä toimineesta luutnantti Paul Marttinasta tuli uuden alatoimiston päällikkö.
Kesästä 1940 lähtien osastolla oli tukikohta Kajaanin kaupungin eteläpuolelta vuokratulla, kaupungin omistamalla maa-alueella.Osasto Marttinan muistomerkki sijaitsee Kuhmon Jämäksessä, jossa osastolla myös oli tukikohta.


title: Erillinen pataljoona 4

text: Osasto Paatsalon alkuna ollut Petsamon alatoimisto perustettiin vuonna 1938. Nimestään huolimatta se sijaitsi Rovaniemellä. Sen toimialue käsitti Petsamon ohella Kuusamo-Kiestinki- ja Salla-Kantalahti-suunnat.


title: Erillinen pataljoona 4

text: Osasto Paatsaloa johti majuri Harri Paatsalo, sitten 22. kesäkuuta 1944 alkaen loppuun saakka kapteeniluutnantti O. Ahola. Paatsalo, joka oli ollut ennen sotia etsivän keskuspoliisin palveluksessa siirrettiin eversti Reino Hallamaan erikoistehtäviin.


title: Erillinen pataljoona 4

text: Erillispataljoonan esikunnan komentotoimiston alaisuuteen perustettiin kaukopartiomiesten lentokuljetuksia varten 23. toukokuuta 1944 oma lento-osasto (Lento-os. / Er. P4), osasto Jauri. Sen päällikkö, kapteeni Erkki Jauri oli aiemmin toiminut kaukopartioita Kontiolahdelle tukeutuneena huoltaneen "Osasto Malisen" päällikkönä. Osasto Jaurin tukikohdaksi tuli Mikkelin lentokenttä Osasto toimi 17. marraskuuta 1944 saakka, jolloin sen toiminta sulautettiin Lentolaivue 44:ään. .


title: Erillinen pataljoona 4

text: Utin jääkärirykmentti vaalii Erillinen pataljoona 4:n perinteitä.


title: Kruununpuisto (täsmennyssivu)

text: Kruununpuisto voi tarkoittaa seuraavia:


title: Miesten vuoro

text: Miesten vuoro on Joonas Berghällin ja Mika Hotakaisen ohjaama dokumenttielokuva suomalaisesta saunasta ja miehestä. Se valmistui vuonna 2009 ja tuli teatteriensi-iltaan 26. maaliskuuta 2010.


title: Miesten vuoro

text: "Miesten vuoro" oli saanut 19.4.2011 mennessä 52 551 teatterikatsojaa; Helsingissä elokuva oli pyörinyt tuolloin yhtäjaksoisesti 56 viikkoa.


title: Miesten vuoro

text: "Miesten vuoro" oli Suomen ehdokas vuoden 2011 Oscar-gaalaan, mutta se ei selvinnyt alkukarsinnasta eteenpäin. Elokuva voitti parhaan dokumentin Jussin vuonna 2011.


title: Miesten vuoro

text: Dokumentti on esitetty yli 50 kansainvälisellä festivaalilla ja palkittu muun muassa Tel Avivissa, Varsovassa ja Pärnussa. Elokuussa 2011 "Miesten vuoro" esitettiin Yhdysvalloissa julkisen palvelun Public Broadcasting Service -kanavalla.


title: Miesten vuoro

text: Elokuva seuraa saunovia miesryhmiä eri puolilla Suomea. Etualalla ovat heidän avautumisensa ja keskustelunsa tärkeistä ja raskaista aiheista kuten isäksi tulemisesta, läheisten kuolemasta ja vankilakokemuksista. Keskustelujen väliin leikataan kuvia suomalaisesta luonnosta ja kaupunkimaisemasta sekä otoksia erikoisiin paikkoihin, kuten kotaan, autoon, leikkuupuimuriin ja puhelinkoppiin rakennetuista saunoista.


title: Miesten vuoro

text: "Miesten vuoro" sai Planete Doc Review -festivaaleilla Varsovassa festivaalien kilpailusarjan pääpalkinnon. Se on palkittu myös Tampereen elokuvajuhlilla, Visions du Réel -festivaaleilla Sveitsissä ja DocAviv -elokuvafestivaaleilla Israelissa. Dokumentti on myös palkittu Kultaisella Venlalla (2012).


title: Miesten vuoro

text: Suomessa tasa-arvoasiain neuvottelukunta palkitsi elokuvan ja sen tekijät vuonna 2010 Miehen työ -palkinnolla.


title: Miesten vuoro

text: Ilta-Sanomien Arja Anderssonin mukaan dokumentissa on tiiviyden lisäksi syvyyttä, vaikka miesten elämäntarinoita ei kokonaisuudessaan paljastetakaan: herkistyneet miehet todella pysäyttävät. Kuvausryhmä on hänen mielestään onnistunut tallentamaan tunnelmallisen elämäntavan, jonka ei kokonaan soisi jäävän muuttuvan ajan jalkoihin.


title: Miesten vuoro

text: Helsingin Sanomien Leena Virtanen toteaa "Miesten vuoron" olevan visuaalisesti kaunis ja vaikuttava dokumentti. Heikki Färmin ja Jani Kumpulaisen kuvauksesta välittyy saunakokemuksen pyhyys. Ongelmallisena hän pitää ”karhumiehen kohtausta”, joka on yksi dokumentin mieleenjäävimmistä, mutta oikeastaan väärässä filmissä. Se on ollut tekijöiden "darling", lemmikki josta ei ole maltettu luopua.


title: Miesten vuoro

text: Episodi-lehden Hannu Liekso piti "Miesten vuoroa" iloisena esimerkkinä kotimaisen dokumentin tason noususta 2000-luvun alussa. "Se on visuaalisesti hieno, dramaturgillisesti kiinnostava ja ennen kaikkea koskettava."


title: Lauri Kerosuo

text: Lauri Sakari Kerosuo (28. elokuuta 1944 Helsinki – 5. maaliskuuta 2010 Helsinki) oli suomalainen juristi, joka toimi pitkään Suomen Journalistiliiton työehtoasiamiehenä.


title: Lauri Kerosuo

text: Kerosuo valmistui oikeustieteen kandidaatiksi Helsingin yliopistosta vuonna 1970. Vuodet 1974–1984 ja 1986–2006 hän työskenteli Journalistiliitossa asiamiehenä. Siinä välissä 1984–1986 hän työskenteli Kopiostossa. Lisäksi hän on ollut Julkisen sanan neuvoston sihteeri ja Suomen näytelmäkirjailijoiden liiton lakimies. Hän oli mukana monissa viestintäalan lainvalmistelutyöryhmissä ja oli kysytty alansa luennoitsija ja kommentoija.


title: Lauri Kerosuo

text: Hän tuli tunnetuksi myös kirjoittamistaan aforismeista, joita julkaistiin Journalisti-lehdessä vuosina 1993–2008.


title: Tabula Peutingeriana

text: Tabula Peutingeriana on roomalainen maantiekartta, joka esittää Rooman valtakunnan tieverkkoa, Cursus publicusta. Karttaa on viimeksi päivitetty 300- ja 400-lukujen vaihteessa. Kartan ainoa tunnettu säilynyt kopio löytyi 1500-luvun vaihteessa kirjastosta Wormsista. Kartta on nimetty Konrad Peutingerin mukaan.


title: Teräspiirros

text: Teräspiirros tai teräskaiverrus on syväpainomenetelmä, jossa piirroksen aihe on kaiverrettu teräslevylle. Menetelmä on hyvin samankaltainen kuparikaiverrus-menetelmän kanssa. Teräspiirrokseksi voidaan kutsua myös menetelmällä tehtyä vedosta. Menetelmä on harvinainen ja vaativa, mutta sitä on käytetty erityisesti seteleiden ja postimerkkien painamisessa.


title: Teräspiirros

text: Englantilainen Charles Heath teki ensimmäiset teräskaiverrukset vuonna 1820.


title: Salkola

text: Salkola on kylä Salkolanjärven rannalla Somerniemellä Somerolla. Kylän väkiluku vuonna 2011 oli 26, mikä teki siitä Someron kylistä väkiluvultaan 40. suurimman ja entisen somerniemen kylistä 11. suurimman. Salkolan naapurikyliä Somerniemellä ovat Härjänoja kaakossa sekä Keltiäinen lounaassa, ja lännessä sen maita koskettavat myös Somerniemen Vesanojan kylän maat. Idässä naapurina on Pusulan Kärkölä Nummi-Pusulassa ja pohjoisessa Tammelan Letku ja Liesjärvi.


title: Salkola

text: Salkolan kylässä on toiminut vuosina 1924–1964 Salkolan kansakoulu. 1990-luvulla valtatien 2 varrella toimi Salkolan motelli. Kylän keskeisiä liikenneväyliä ovat Somerniemen kirkolle johtava Salkolantie ja kylän koilliskulmaa leikkaava, Helsingistä Forssan kautta Poriin johtava valtatie 2. Tammelan Letkulle johtaa Salkolantiestä erkaneva Valkeaviidantie.


title: Salkola

text: Luonnonympäristöltään Salkola liittyy karuun ja metsäiseen Tammelan ylänköön. Salkolanjärvi, jonka rannalla kylä sijaitsee, on eräs Kokemäenjoen vesistöön kuuluvan Loimijoen latvajärvistä. Se laskee 1800-luvulla tukinuiton tarpeisiin kaivettua Taipaleenojaa pitkin Tammelan Liesjärveen, josta myös pieni kulma ulottuu Salkolan kylän puolelle Somerolla. Järven alkuperäisenä lasku-uomana toiminut Lehesjoki kerää siksi vesiä enää vain Someron ja Tammelan rajalla sijaitsevasta Tartlammista. Tammelan puolella Salkolaan rajautuu Liesjärven kansallispuisto, josta sen laajennuksen jälkeen osia on myös Salkolan puolella Somerolla. Näitä ovat Taipaleenojan varsi valtatien 2 luona, entisen Salkolan motellin vieressä ja Tartlammia ympäröivä Tartlamminsuo.


title: Salkola

text: Salkolan kylän vanhoja taloja ovat olleet Riukka, Nuutila, Puuska ja Heikkilä. Isonjaon yhteydessä uudistaloksi perustettiin lisäksi Tuomola. Vuosina 1897–1901 Forssa-yhtiö osti kylän viisi taloa. Vuonna 1921 maat palstoitettiin. Taloista Heikkilä on vielä kylän vanhalla tontilla.


title: Saw VII 3D

text:
Saw VII 3D ("Saw 3D", tunnettu myös nimellä Saw VII ja Saw 3D: The Final Chapter) on vuonna 2010 ensi-iltansa saanut
Kevin Greutertin ohjaama yhdysvaltalais-kanadalainen kauhuelokuva. Elokuvan pääosissa esiintyvät Tobin Bell, Costas Mandylor, Betsy Russell ja Sean Patrick Flanery. "Saw VII 3D" on seitsemäs "Saw"-elokuva. Se on myös ensimmäinen "Saw"-elokuva, joka kuvattiin kolmiulotteiseksi. Pääsylipputulojen pudotus "Saw VI":n kohdalla sai käsikirjoittaja Meltonin ehdottamaan, että "Saw VII 3D" olisi viimeinen ja "Saw VIII":n juonikuvio sulautettaisiin "Saw VII 3D":n. "Saw V":n ohjaajan David Hacklin piti ohjata seitsemän osa, mutta Lionsgate ilmoitti kuudennen osan ohjaajan Greutertin ohjaavan myös tämän. Kuvaukset alkoivat helmikuun alussa 2010 ja päättyivät 12. huhtikuuta 2010. Elokuvan ensi-ilta oli 29. lokakuuta 2010.


title: Saw VII 3D

text: Ensimmäisestä osasta tuttu Cary Elwes tekee "Saw VII 3D":ssä comebackin. Linkin Park -yhtyeen laulaja Chester Bennington esiintyy myös elokuvassa.


title: Saw VII 3D

text: Kauppakeskuksessa väkijoukko todistaa, kuinka kaksi miestä ja yksi nainen ovat asetettu Jigsaw’n ”peliin”. Miehet ovat sidottu työpöytään, ja kummallakin on käsisirkkeli edessään. Molempien yhteinen rakastajatar, Dina, laskeutuu ylhäältä kolmatta sahaa kohti. Miehillä on kaksi vaihtoehtoa: he voivat joko uhrata itsensä pelastaakseen Dinan tai antaa tämän kuolla. Tajutesaan Dinan olevan valehteleva petturi, miehet pelastavat itsensä ja antavat Dinan kuolla.


title: Saw VII 3D

text: Kun Jill Tuck tajuaa Mark Hoffmanin selviytyneen tälle asettamastaan karhunrauta-ansasta, hän tapaa etsivä Gibsonin ja tarjoutuu todistamaan Hoffmanin syylliseksi murhiin saadakseen poliisilta suojelua. Hoffman lähettää Gibsonille videon, jossa hän vakuuttaa lopettavansa pelit, jos Jill luovutetaan hänelle.


title: Saw VII 3D

text: Ryhmä Jigsaw’n ansoista selviytyneitä kokoontuu yhteen saadakseen tukea itseapu-gurulta Bobby Dagenilta, joka tunnetaan myös Jigsaw-selviytyjänä. Dagen siepataan, ja hän palaa tajuihinsa hylätystä mielisairaalasta, jossa hänen tulee suorittaa tehtäviä pelastaakseen vaimonsa ja ystävänsä. Dagen kohtaa tarinoidensa julkaisijan Ninan, lakimiehensä Suzannen ja läheisen ystävänsä Calen, mutta ei pysty pelastamaan heitä ansoista.


title: Saw VII 3D

text: Gibson löytää Hoffmanin komentokeskuksen, mutta Hoffmanin asettama ansa tappaa Gibsonin ja ryhmän poliiseja. Hoffman naamioituu yhdeksi uhreista ja onnistuu tunkeutumaan poliisiasemalle, jossa hän pääsee käsiksi Jilliin. Hoffman asettaa Jillin karhunrauta-ansaan, josta tämä ei selviydy.


title: Saw VII 3D

text: Dagen löytää vaimonsa ja joutuu suorittamaan testin, josta hän on kaikille uskotellut selvinneensä aiemmassa Jigsaw-koettelemuksessa. Todellisuudessa Dagen kehitti traagisen selviytymistarinan markkinoidakseen kirjaansa. Pelastaakseen vaimonsa hänen täytyy kiinnittää koukut rintalihaksiinsa ja vetää itsensä ylös saadakseen avaimen. Hän epäonnistuu ketjujen repeydyttyä rintalihasten läpi, ja hänen vaimonsa palaa elävältä kuparisonnin sisällä.


title: Saw VII 3D

text:
Hoffman tuhoaa komentokeskuksensa ja suunnittelee pakenevansa kaupungista, mutta joutuu Lawrence Gordonin kaappaamaksi. Takauma paljastaa Jigsaw’n pelastaneen tajuttoman Gordonin ja antaneen tälle jalkaproteesin tämän paettua kylpyhuoneesta ensimmäisessä "Saw"-elokuvassa. Gordon avusti Jigsaw’ta lääketieteellisiä operaatioita vaativissa tehtävissä. Jigsaw käski Gordonia suojelemaan Jilliä ja kostamaan sille, joka vahingoittaisi tätä. Gordon vangitsee Hoffmanin kylpyhuoneeseen ilman rautasahaa, toteaa pelin olevan ohi ja jättää tämän kuolemaan.
Toisin kuin moni kaksiulotteisena filmattu ja jälkikäteen 3D:ksi muutettu elokuva (kuten "Muumi ja punainen pyrstötähti"), "Saw VII 3D" tulee olemaan ”aidosti kolmiulotteinen”, eli elokuva kuvataan kolmiulotteisena, jolloin efektin pitäisi olla yhtä vakuuttava kuin tietokoneanimaatioissa. "Saw"-tuottaja Mark Berg selittää, että lavasteet ja sarjan tavaramerkkinä toimivat ansat suunnitellaan siten, että "Saw VII 3D" todella hyötyy syvyysvaikutelmasta. Monia tapahtumia tullaan seuraamaan uhrien silmien takaa ja jotkut asiat hyökkäävät katsojan silmille. Tuottaja mainitsee esimerkkinä, että "Saw V":n heilurikohtaus olisi näyttänyt komealta 3D:nä.
3D-kamerana on "Silicon Imaging SI-3D Stereoscopic Camera System"


title: Saw VII 3D

text: 3D-kuvaus mahdollistaa sen, että yleisö näkee ansat uhrien silmin. Yksi ansoista tulee olemaan sellainen, jota tuottajat eivät sallineet sitä aikaisempiin "Saw"-elokuviin. Se nimettiin alun perin englanniksi ”The Trap”, mutta vakituinen nimi on ”Garage Trap”. He kuvailevat sitä sanoilla ”liian väkivaltainen”, ”liian inhottava” ja ”vain väärin”.


title: Kalkidan Gezahegne

text: Kalkidan Gezahegne (s. 8. toukokuuta 1991 Addis Abeba) on etiopialaissyntyinen keskimatkojen juoksija ja kestävyysjuoksija, joka on edustanut Bahrainia syyskuusta 2013 lähtien.


title: Kalkidan Gezahegne

text: Hänen ennätyksensä 1 500 metrillä on 4.00,97, jonka hän juoksi 29. toukokuuta 2011 Hengelossa. Hallissa hän juoksi nuorten maailmanennätyksen 4.03,28 Tukholmassa 10. helmikuuta 2010. Mailin hän on juossut ulkoradoilla aikaan 4.37,76 Rietissä 7. syyskuuta 2008. Hän juoksi mailin sisäratojen nuorten maailmanennätyksen 4.24,10 Birminghamissa 20. helmikuuta 2010. 3 000 metriä hän on juossut aikaan 8.34,65 Zagrebissa 4. syyskuuta 2018 ja hallissa 8.37,47 Birminghamissa 19. helmikuuta 2011. 6 000 metrillä hänen ennätyksensä on 15.07,19 Lontoosta 10. elokuuta 2017.


title: Kalkidan Gezahegne

text: Vuonna 2008 Gezahegne voitti hopeaa 1 500 metrillä alle 20-vuotiaiden MM-kilpailuissa. Seuraavana vuonna hän sai 1 500 metrillä hopeaa alle 20-vuotiaiden Afrikan-mestaruuskilpailuissa ja oli kahdeksas Berliinin MM-kilpailuissa sekä viides 3 000 metrillä .


title: Kalkidan Gezahegne

text: Vuonna hän voitti kultaa 1 500 metrillä Dohan sisäratojen MM-kilpailuissa ajalla 4.08,14. Seuraavan vuoden Daegun MM-kilpailuissa hän sijoittui viidenneksi 1 500 metrillä. Lontoon MM-kilpailuissa 2017 hän oli 5 000 metrillä neljästoista. Jakartan Aasian kisoissa 2018 hän voitti kultaa 1 500 metrillä ajalla 4.07,88 ja 5 000 metrillä ajalla 15.08,08.


title: Jorma Hautala

text: Jorma Jouko Johannes Hautala (21. tammikuuta 1941 Helsinki) on suomalainen taidemaalari ja graafikko. Hänen ensinäyttelynsä oli Helsingissä vuonna 1967.


title: Jorma Hautala

text: Hautala opiskeli Vapaassa taidekoulussa vuosina 1959–1960 ja Taideteollisessa oppilaitoksessa vuosina 1962–1966. Hän kuului 1960-luvulla nousseeseen konstruktivistien sukupolveen. Hän oli jäsenenä vuonna 1968 perustetussa Aloha-ryhmässä ja vuonna 1972 perustetussa Dimensio-ryhmässä, joissa konstruktivistien, modernin op-taiteen ja kineettisen taiteen edustajat kohtasivat toisiaan.


title: Jorma Hautala

text: Teoksissaan Hautala on käyttänyt maalauksissaan öljy- ja akryylimaalausta ja grafiikan töissään serigrafiatekniikkaa. Hänen kompositioissaan vaaleissa värisävyissä esitetyt geometriset aiheet antavat usein vaikutelman tietynlaisen valon ja ilmapiirin täyttämästä tilasta tai maisemasta. Hautala on toisinaan tehnyt yhteistyötä arkkitehtitoimistojen kanssa. Hän on saanut myös julkisia tilaustöitä, muun muassa Helsingin oopperataloon.


title: Jorma Hautala

text: Hautala toimi Taide-lehden ulkoasusta vastaavana taittajana vuosina 1975–1979, ja hän on itse kirjoittanut lehteen monia taideartikkeleita. Hän on ollut myös opettajana sekä Taideteollisessa korkeakoulussa että Kuvataideakatemiassa.


title: Jorma Hautala

text: Hautala oli taiteilijaprofessori 1995–2000.


title: Tavaris Tate

text: Tavaris Tate (s. 21. joulukuuta 1990) on yhdysvaltalainen 400 metrin juoksija.


title: Tavaris Tate

text: Hän voitti kultaa 4 × 400 metrin viestissä yhdessä Jamaal Torrancen, Greg Nixonin ja Bershawn Jacksonin kanssa sisäratojen MM-kilpailuissa 2010 Dohassa.


title: Tavaris Tate

text: Hänen ennätyksensä ovat 100 metrillä 10,48, 200 metrillä 20,75 ja 400 metrillä 44,84.


title: Þjórsá

text: Þjórsá (suom. myös muodossa Thjórsá) on Islannin suurin joki. Se laskee Atlantin valtamereen Reykjanesin niemen itäpuolella. Jokeen on rakennettu useita vesivoimaloita.


title: Tiihon

text: Tiihon (oik. Veikko Tajakka; 28. kesäkuuta 1928 Suistamo – 2. elokuuta 2000 Kuopio) oli ortodoksinen piispa ja filosofian tohtori, joka toimi Helsingin metropoliittana 1988–1996. Sitä ennen hän toimi Suomen ortodoksisen kirkon apulaispiispana, eli Joensuun piispana 1984–1988.


title: Tiihon

text: Veikko Tajakka syntyi Suistamon kunnassa Raja-Karjalassa, joka luovutettiin 1944 Neuvostoliitolle. Hän valmistui Suomen ortodoksisesta pappisseminaarista 1954. Samana vuonna hänet vihittiin diakoniksi ja papiksi. Hän suoritti "Licencie en Theologie" -tutkinnon Pariisin Teologisessa Instituutissa sekä valmistui myöhemmin filosofian kandidaatiksi ja lisensiaatiksi Oulun yliopistosta. Helsingin metropoliittana ollessaan hän väitteli filosofian tohtoriksi Joensuun yliopistossa vuonna 1990, aiheesta "Vapaus ja aika Nikolai Berdjajevin filosofisessa ajattelussa".


title: Tiihon

text: Työuransa aluksi Tiihon toimitti viransijaisuuksia ja sisälähetystyötä. Hän toimi uskonnonopettajana Kuopion ortodoksisessa seurakunnassa 1955–1964, jonka jälkeen hänet valittiin Turun seurakunnan kirkkoherraksi 1964–1967 ja Suomen ortodoksisen kirkollishallituksen notaariksi 1967–1968. Hänen pitkäaikaisin työjaksonsa oli Oulun seurakunnan kirkkoherran toimi 1968–1984.


title: Tiihon

text: Vuonna 1984 Tiihon valittiin Joensuun piispaksi eli Suomen ortodoksisen kirkkokunnan apulaispiispaksi, toimien tehtävässä vuoteen 1988. Koska hän oli jäänyt leskeksi, ennen piispaksi vihkimistä hän vihkiytyi viitankantajamunkiksi Valamon luostarissa. Hänestä tulikin ankara askeetti, jonka kohdalla kilvoituselämä ei hakenut kompromisseja.


title: Tiihon

text: Hänet valittiin Helsingin hiippakunnan metropoliitaksi 1988, jossa hän toimi vuoteen 1996 asti, sairauden katkaistessa viranhoidon. Hän vietti eläkevuotensa Kuopiossa.


title: Tiihon

text: Tiihon toimi myös opetustehtävissä seurakunnissa ja Suomen ortodoksisessa pappisseminaarissa, sekä Ruotsin Suomalaisen Ortodoksisen seurakunnan kirkkoherrana lyhyen aikaa. Hän julkaisi useita artikkeleita ja joitakin teoksia tutkimusaloiltaan, sekä toimi Ortodoksisen kirjallisuuden julkaisuneuvoston päätoimittajana 1987–1989.


title: Louis Tiffany

text: Louis Comfort Tiffany (18. helmikuuta 1848 New York, New York, Yhdysvallat – 17. tammikuuta 1933 New York) oli yhdysvaltalainen sisustustaiteilija, lasi- ja korusuunnittelija sekä taidemaalari. Hän on eräs tunnetuimmista art nouveau -tyylin edustajista. Erityisesti hänen lasimaalauksensa, valaisimet sekä lysteripintaiset maljakot ovat tunnettuja.


title: Toisin sanoen

text: Toisin sanoen on suomalaisen hip hop -artisti Mariskan esikoisalbumi. Albumi julkaistiin 11. toukokuuta 2002 ja sen julkaisi Warner Music Finland.


title: Lesnoin 197. jalkaväkirykmentti

text: Lesnoin 197. jalkaväkirykmentti oli 20. helmikuuta 1910 Sveaborgin linnoituskiväärirykmentistä ja Lesnoin 225. reservirykmentin I pataljoonasta muodostettu Venäjän keisarikunnan armeijan jalkaväkirykmentti, joka oli sijoitettu Santahaminan varuskuntaan. Yksikkö lakkautettiin 1918.


title: Lesnoin 197. jalkaväkirykmentti

text: Lesnoin 197. jalkaväkirykmentti on kuulunut 18. armeijakunnan 50. jalkaväkidivisioonaan. Sen komendantteina ovat toimineet eversti Kaetan-Boleslav Vladimirovitš Olševskij 1910 ja vuoteen 1913 eversti Nikolai Karlovitš Telfer. Tässä rykmentissä palveli myös tunnettuun ortodoksiseen pappissukuun kuuluva lääkintäupseeri Nikolai Filosofovitš Ornatskij, joka osallistui sittemmin ensimmäiseen maailmansotaan yhdeksännen armeijakunnan kuudennessa autokomppaniassa ja tuli isineen ja veljineen vallankumouksellisten teloittamaksi vuonna 1918.


title: Massimo Busacca

text: Massimo Busacca (s. 6. helmikuuta 1969 Bellinzona, Sveitsi) on entinen sveitsiläinen jalkapalloerotuomari.


title: Massimo Busacca

text: Busacca teki ensiesiintymisensä Sveitsin pääsarjassa vuonna 1996. Kansainvälinen erotuomari hänestä tuli vuonna 1999. Tämän jälkeen hän tuominnut otteluita muun muassa vuoden 2006 MM-kilpailuissa, vuoden 2008 EM-kilpailuissa ja vuoden 2009 Maanosaliittojen cupissa. Hän tuomitsi myös vuoden 2010 MM-kilpailuissa yhden alkulohko-ottelun, mutta heikko tuomarisuoritus siinä johti Busaccan hyllyttämiseen enemmistä otteluista.


title: Massimo Busacca

text: Seurajoukkuetasolla hänen merkittävimmät tuomitut ottelunsa ovat vuoden 2007 Uefa-cupin loppuottelu, jossa kohtasivat espanjalaisseurat Sevilla ja Espanyol, sekä vuoden 2009 Barcelonan ja Manchester Unitedin välinen Mestarien liigan loppuottelu.


title: Massimo Busacca

text: Vapaa-ajallaan hän harrastaa hiihtoa ja tennistä, sekä on kertonut pitävänsä myös matkustamisesta.


title: Venance Zézé

text: Venance Zézé (s. 17. kesäkuuta 1981 Abidjan, Norsunluurannikko) on norsunluurannikkolainen jalkapalloilija, joka edustaa Ykkösessä pelaavaa Valkeakosken Hakaa. Pelipaikaltaan hän on hyökkääjä, joka pelaa useimmiten oikealla laidalla.


title: Venance Zézé

text: Zézé on maineikkaan ASEC Mimosasin akatemian kasvatti. Euroopassa hänen ensimmäinen seurajoukkue oli Belgian KSK Beverenin vuonna 2001. Hän pelasi Belgiassa myös KAA Gentin ja FC Brusselsin joukkueissa. Pääsarjaotteluita kertyi viiden kauden aikana yhteensä 133, joissa hän teki 26 maalia. Belgiasta Zézé siirtyi Ukrainaan Metalurh Donetskiin talvella 2006, josta hän siirtyi kesällä 2007 lainalle Metalist Harkovan joukkueeseen. Puolen vuoden lainan jälkeen Metalist teki siirrosta pysyvän käyttämällä sopimuksessa olleen osto-option. Zézé pelasi neljän kauden aikana yhteensä 75 Ukrainan liigan ottelua, joissa syntyi yhdeksän maalia.


title: Venance Zézé

text: Kaudeksi 2010 Zézé siirtyi lainalle FF Jaroon. Toisen kauden jälkeen siirrosta tehtiin pysyvä ja hän pelasi kahden kauden aikana yhteensä 45 liigaottelua ja teki 10 maalia. Zézén sopimus Jaron kanssa päättyi syyskuussa 2011, kun seura purki sopimuksen Zézén lyötyä joukkuekaveriaan kasvoihin FF Jaro - KuPS ottelun tauolla. Toukokuussa 2012 Zézé teki loppukauden kattavan sopimuksen AC Oulun kanssa.. Zézé pelasi AC Oulun riveissä 22 ottelussa, joissa hän teki yhteensä 6 maalia. Helmikuussa 2013 Zézé siirtyi yhden vuoden sopimuksella Hakaan.


title: Venance Zézé

text: Zézé on pelannut seitsemän maaottelua Norsunluurannikon maajoukkueessa 2000–2001.


title: Pesäpallon Ykkössarja 1984

text: Pesäpallon ykkössarja 1984 oli Ykköspesiksen neljäs kausi. Kankaanpään Maila voitti sarjan ja sen ohella Mestaruussarjaan nousivat myös Vaasan Maila ja Nurmon Jymy.


title: Pesäpallon Ykkössarja 1984

text: Kankaanpää ja Vaasa nousivat suoraan ja Nurmo voitettuaan uusinnassa Muhoksen 8-3.


title: Pesäpallon Ykkössarja 1984

text: Sarjasta putosivat Vähäkyrö, Oulu ja Kuortane. Sarjaan nousivat suomensarjan lohkovoittajat Jyväskylän Lohi, Ulvilan Pesä-Veikot ja Halsuan Toivo.


title: Puitepäätös

text: Puitepäätös oli Euroopan unionin säädös Amsterdamin sopimuksen mukaisesti. Sitä käytettiin poliisiyhteistyön ja rikosasioissa noudatetun oikeudellisen yhteistyön (niin sanotun kolmannen pilarin) välineenä. Puitepäätöstä käytettiin jäsenvaltioiden lainsäädännön lähentämiseen. Puitepäätöstä saattoi ehdottaa komissio tai jäsenvaltio, ja se oli hyväksyttävä ministerineuvostossa yksimielisesti. Se velvoitti jäsenvaltiot saavuttamaan tietyn tuloksen, mutta antoi kansallisten viranomaisten päättää, missä muodossa ja millä tavoin tulos saavutetaan.


title: Puitepäätös

text: Lissabonin sopimuksen myötä puitepäätös jäi pois käytöstä. Lissabonin sopimuksen mukaan myös poliisi- ja oikeusalan yhteistyö toteutetaan direktiiveillä, eikä yksimielisyyttä enää vaadita.


title: Puitepäätös

text: Puitepäätös annettiin mm. Eurooppalaisesta pidätysmääräyksestä.


title: Christian Clausen

text: Christian Clausen (s. 6. maaliskuuta 1955) on tanskalainen pankkiiri, joka toimi Nordea-konsernin toimitusjohtajana vuosina 2007–2015. Clausen valmistui ekonomiksi Kööpenhaminan yliopistosta 1978 ja hän työskenteli eri pankkien palveluksessa vuoteen 2000, jolloin hän siirtyi Nordealle sijoitusjohtajaksi. Clausen valittiin vuonna 2016 Nordean suurimman omistajan Sampo-konsernin hallituksen jäseneksi.


title: Christian Clausen

text: Cristian Clausenilla ja hänen vaimollaan Anettella on kaksi lasta, Christoffer ja Julie Clausen.


title: Citroën C-Crosser

text: Citroën C-Crosser on Mitsubishin valmistama ja Outlanderiin perustuva crossover-tyyppinen automalli, jota myy ranskalainen Citroën. Vastaava rinnakkaismalli PSA-konsernin sisällä on Peugeot 4007. Mallit tulivat myyntiin vuonna 2007. Nimensä C-Crosser sai vuonna 2001 Frankfurtin autonäyttelyssä esillä olleesta nelivetoisesta konseptiautosta. Moottorina C-Crosserissa käytetään uutta dieseltekniikkaa edustavaa PSA-konsernin omaa 2,2-litraista HDi-moottoria. Autoa valmistettiin vuoteen 2012 asti.


title: Liitäjät

text: Liitäjät ("Puffinus") on ulappaliitäjien heimoon kuuluva ulappalintusuku. Liitäjien suvussa on BirdLife Suomen mukaan 14 lajia. Sukuun on kuulut enemmänkin lajeja, mutta siitä on erotettu 2000-luvulla tummaliitäjien suku, jonka kehityslinja eroaa liitäjien suvusta.


title: Hassel

text: Hassel tai von Hassel on sukunimi, joka johtuu skandinaavisisten kielten pähkinäpensasta tarkoittavasta sanasta "hassel".


title: Hassel

text: Tunnettuja Hassel- tai von Hassel -nimisiä:


title: Kunnallissakko

text: Kunnallissakko on 1898–1976 Suomessa käytössä ollut sakko, joka voitiin määrätä kunnanvaltuuston ja kunnanhallituksen jäsenen maksettavaksi, jos tämä oli ilman pätevää syytä poissa kokouksesta tai lähti kesken kokouksen pois. Lait käyttivät pelkkää sakko-nimitystä. Sakosta säädettiin ensimmäisen kerran vuoden 1898 asetuksessa maalaiskuntain kunnallishallinnosta. Jos kunnanvaltuusmies oli ilman pätevää syytä poissa kokouksesta, hänen oli maksettava sakkoa kunnan kassaan. Esimiehen (nykykielellä puheenjohtajan) ja varaesimiehen sakon suuruus oli kuusi markkaa ja jäsenen kolme markkaa. Jos kokous paikalla olleiden vähälukuisuuden vuoksi jäi pitämättä, oli sakko kaksinkertainen.


title: Kunnallissakko

text: Vuoden 1917 maalaiskuntain kunnallislaki sääti sakosta kuntain edustajille ( vastaa myöhempää kunnanhallituksen jäsentä). Jos edustaja tai varaedustaja ilman laillista estettä ei saapunut edustajain kokoukseen, sai hän 40 markan sakon maksettavakseen. Jos kokous läsnä olevien vähälukuisuuden vuoksi jäi pitämättä tai oli lopetettava kesken, oli sakko kaksinkertainen. Lisäksi poisjääneiden oli yhteisvastuullisesti korvattava paikalle tulleiden edustajien palkkiot ja matkakulut. Sakon ja muut seuraamukset tuomitsi paikkakunnan alioikeus, jossa syytettä ajoi virallinen syyttäjä.


title: Kunnallissakko

text: Vuoden 1917 kaupunkien kunnallislaki sääti kaupunginkassaan maksettavasta sakosta, jos valtuuston puheenjohtaja, varapuheenjohtaja tai jäsen ilman pätevää syytä jäi pois valtuuston kokouksesta. Puheenjohtajan ja varapuheenjohtajan sakko oli 10 markkaa ja jäsenen 5 markkaa. Sakko oli kaksinkertainen, jos kokous jäi pitämättä tai keskeytyi.


title: Kunnallissakko

text: Vuoden 1948 kunnallislaki koski maalaiskuntia, kaupunkeja ja kauppaloita. Lain mukaan valtuuston tai kunnanhallituksen puheenjohtajaa, varapuheenjohtajaa tai jäsentä sakotettiin perusteettomasta poissaolosta. Sakon suuruus oli kokouspalkkion määrä kuitenkin siten, että puheenjohtajan ja varapuheenjohtajan sakko oli vähintään 50 ja jäsenen 30 markkaa. Jos kokousta ei voitu pitää tai se keskeytyi, oli sakko kaksinkertainen. Kunnallislaki kumottiin vuoden 1976 kunnallislailla, joka tuli voimaan vuoden 1977 alussa. Sen mukaan valtuutetun oli ilmoitettava esteestään saapua kokoukseen kunnanvaltuuston puheenjohtajalle, joka kutsuu varajäsenen paikalle.


title: Berndt Feodor Georg Procopé

text: Berndt Feodor Georg Procopé (8. marraskuuta 1840 Mynämäki – 9. elokuuta 1916 Helsinki) oli suomalainen Suomen sotaväessä palvellut kenraaliluutnantti.


title: Berndt Feodor Georg Procopé

text: Procopén vanhemmat olivat Porvoon kaupungin postimestari, majuri Abdon Fredrik Procopé ja vapaaherratar Agnes Jacquette Lybecker. Hän kävi Haminan kadettikoulun 1854–1860 ja palveli sitten Henkivartioväen 3. Suomen Tarkk’ampujapataljoonassa aina vuoteen 1883 saakka. Procopé ylennettiin aliluutnantiksi 1861, luutnantiksi 1864 ja alikapteeniksi 1874. Kapteeniksi 1877 ylennetty Procopé osallistui pataljoonan 1. komppanian päällikkönä 1877–1878 Turkin sotaan.


title: Berndt Feodor Georg Procopé

text: Sodan päätyttyä Procopé ylennettiin everstiksi 1881. Hän toimi 3. Vaasan tarkk’ampujapataljoonan komentajana 1883–1892 ja 1. Uudenmaan tarkk’ampujapataljoonan komentajana 1892–1894. Vuonna 1894 Procopé ylennettiin kenraalimajuriksi ja hän toimi 1894–1902 Suomen sotaväen päällikön apulaisena. Suomen sotaväen lakkauttamisen jälkeen 1902 Procopé oli Suomen kenraalikuvernöörinviraston erikoiskäytössä ja viimeksi hän toimi 1903–1905 Vladikavkazin paikallisprikaatin komentajana Pohjois-Kaukasiassa. Hän erosi armeijan palveluksesta 1905 kenraaliluutnanttina.


title: Berndt Feodor Georg Procopé

text: Procopé oli Vaasan kaupunginvaltuuston jäsenenä 1885–1892 ja vuosina 1897–1899 hän oli mukana Suomen sotaväen lääkintä- ja taloushuollon kehittämistä suunnitelleissa komiteoissa. Procopé kirjoitti myös runoja ruotsin kielellä sekä teki käännöstöitä.


title: Berndt Feodor Georg Procopé

text: Procopé oli naimisissa kaksi kertaa:


title: Berndt Feodor Georg Procopé

text: Runoilija Hjalmar Procopé oli Berndt Feodor Georg Procopén poika tämän ensimmäisestä avioliitosta.


title: Karjaraha

text: Karjaraha oli Suomessa ja Ruotsissa 1600-luvulta lähtien kannettu maavero, joka lakkautettiin Manner-Suomessa vuoden 1925 alusta lähtien, Ahvenanmaalla 1927 toistaiseksi ja 1929 lopullisesti. Vuoden 1620 valtiopäivät hyväksyivät suostunnan, jonka perusteella karjarahaa käytettiin valtion velan maksamiseen ja puolustuslaitoksen ylläpitoon.


title: Karjaraha

text: Karjaraha lakkautettiin Manner-Suomesta lailla eräiden maaverojen lakkauttamisesta (295/1924).


title: Vilho Summa

text: Vilho Summa (30. marraskuuta 1870 Uusikirkko, Viipurin lääni – 29. toukokuuta 1914 Uusikirkko, Viipurin lääni) oli suomalainen kirjailija. Hänen vanhempansa olivat Kaarlo Summa (1844–1909) ja Aurora Adamintytär o.s. Korhonen (syntynyt noin 1851). Vilho Summa oli naimisissa Helena Maria o.s. Huopasen (noin 1879–1904) kanssa. Heidän molemmat pikkupoikansa kuolivat tulirokkoon maaliskuussa 1902.


title: Vilho Summa

text: Osan kirjoituksistaan Summa julkaisi nimimerkillä "Renk' Wille".


title: JavaBean

text: JavaBean on Java-ohjelmointikielellä toteutettu uudelleenkäytettävä ohjelmakomponentti, joita käytetään tiedon käsittelyyn. JavaBeanit ovat tavallisia luokkia, jotka noudattavat tiettyä nimeämiskäytäntöä. Nimeämiskäytännön noudattaminen mahdollistaa JavaBeanien sisältämän tiedon yhtenäisen käsittelyn erilaisissa työkaluissa.


title: JavaBean

text: JavaBeaneilla on kolme pääasiallista kriteeriä:JavaBean ei ole ohjelmistokirjasto tai koodissa määritelty rajapinta, vaan pohjautuu kokonaan sovittuun käytäntöön.


title: Työeläkevakuuttajat TELA

text: Työeläkevakuuttajat TELA ry on suomalaisten lakisääteistä työeläketurvaa hoitavien yksityisen ja julkisen alan työeläkevakuuttajien edunvalvontajärjestö. Tela on perustettu vuonna 1964.


title: Työeläkevakuuttajat TELA

text: Telan perustehtävänä on työeläkejärjestelmän vahvistaminen ja alan yleiseen toimintaympäristöön vaikuttaminen. Keskeisimpiä tehtäviä ovat alan edunvalvonta, viestintä ja yhteiskunnallinen koulutus.


title: Työeläkevakuuttajat TELA

text: Telan jäseniä ovat kaikki lakisääteistä työeläketurvaa hoitavat työeläkevakuuttajat.Telan jäsenet vastaavat lakisääteisen työeläketurvan toimeenpanosta. Siitä syystä Telan edunvalvonnan painopiste on työeläkkeiden toimeenpanon ja työeläkevakuuttajien toimintaympäristöön liittyvissä kysymyksissä. Telan edunvalvonta ei koske työeläketurvan sisältöä.


title: Työeläkevakuuttajat TELA

text: Työeläketurva ja sen rahoitus vaikuttavat osaltaan työeläkejärjestelmään kohdistuvan luottamukseen. Tela huolehtii luottamuksesta jakamalla tietoa työeläketurvaan ja työeläkkeiden rahoitukseen sekä eläkepolitiikkaan liittyvistä asioista viestinnän ja yhteiskunnallisen koulutuksen avulla.


title: Työeläkevakuuttajat TELA

text: Telan tehtävänä on viestiä alan asioista jäsentensä lisäksi myös medialle, viranomaisille, poliittisille päättäjille ja muille yhteistyökumppaneille. Työeläkesijoituksista viestitään myös eurooppalaiselle medialle. Tela osallistuu myös työeläkeasioita koskevaan yhteiskunnalliseen keskusteluun.


title: Työeläkevakuuttajat TELA

text: Telan toiveena on, että yhteiskunnan nykyiset ja tulevat päättäjät sekä vaikuttajat tuntevat työeläkealan peruskysymykset. Tätä toteutetaan Telan järjestämän yhteiskunnallisen koulutuksen kautta. Telan vastuulla on myös työeläkevakuuttajien hallintoon valittujen uusien hallitusten ja hallintoneuvostojen jäsenten koulutus. Koulutuksella varmistetaan, että heillä on työeläkelaitosten hallintoa koskevan lainsäädännön vaatimat riittävät tiedot työeläkevakuutustoimintaan ja työeläkesijoituksiin liittyvistä kysymyksistä.


title: Työeläkevakuuttajat TELA

text: Tela kerää jäseniltään neljännesvuosittain tiedot sijoitusvarojen määrästä ja kohdentumisesta. Markkina-arvoihin perustuvaa tilastotietoa on kerätty vuodesta 1997 alkaen. Eläkesäätiöiden ja -kassojen A-osastojen (lisäeläke) tiedot kerätään kerran vuodessa.


title: Työeläkevakuuttajat TELA

text: Sijoitustoiminnan tuottotiedot kerätään kaikilta jäseniltä puolivuosittain samoin kuin yksityisalojen jäsenten vakavaraisuutta koskevat tiedot. Suurimpien jäsenten tuottotiedot kerätään neljännesvuosittain.


title: Työeläkevakuuttajat TELA

text: Tilastojen yhteenvetotiedot esitetään Telan verkkosivuilla. Sijoitusvarojen määrää ja kohdentumista koskevat tilastot alkavat vuodesta 1997 ja tuottoja koskevat tilastot vuodesta 1998.


title: Työeläkevakuuttajat TELA

text: Telan hallitus vuodelle 2017 valittiin yhdistyksen vuosikokouksessa 11. huhtikuuta 2017 :


title: Työeläkevakuuttajat TELA

text: Jäsenet:


title: Työeläkevakuuttajat TELA

text: Puhe- ja läsnäolo-oikeudella yhdistyksen seuraavaan vuosikokoukseen saakka: toimitusjohtaja Carl Pettersson, Veritas


title: Työeläkevakuuttajat TELA

text: Telan toimitusjohtajana on syyskuusta 2011 lähtien toiminut Suvi-Anne Siimes.


title: Anton Oskar Forsman

text: Anton Oskar Forsman (17. tammikuuta 1850 Pihlajavesi – 2. maaliskuuta 1914 Keuruu) oli suomalainen rehtori, lyseon lehtori ja kirjallisuuden suomentaja, joka käytti nimimerkkiä "A.O.F."


title: Anton Oskar Forsman

text: Forsmanin vanhemmat olivat Ylistaron kappalainen, varapastori Gustaf Erik Forsman ja tämän toinen puoliso Lovisa Wilhelmina Wahlstein. Hän pääsi ylioppilaaksi 1868 Vaasan lukiosta ja valmistui Helsingin yliopistosta filosofian kandidaatiksi ja maisteriksi 1873.


title: Anton Oskar Forsman

text: Anton Oskar Forsman toimi 1875–1884 Oulun suomalaisen yksityislyseon rehtorina ja myöhemmin hän oli Oulun suomalaisen lyseon latinan ja kreikan kielen lehtorina 1891–1908. Eläkevuosinaan hän asui Keuruulla omistamassaan Rauhalan talossa.


title: Anton Oskar Forsman

text: Forsman oli naimisissa vuodesta 1874 Maisi (Maria) Helena Fineliuksen (k. 1914) kanssa. Heillä oli viisi lasta, joista Aarne Forsman (1884–1921) oli ahkerana harrastajavalokuvaajana tunnettu rautatievirkailija.


title: NetBeans

text: NetBeans on integroitu ohjelmointiympäristö Java-, JavaScript-, PHP-, Python-, Ruby-, Groovy-, C-, C++-, Scala- ja Clojure-ohjelmointikielille. NetBeans on myös sovellusalusta Java-ohjelmointikielelle. NetBeans on kirjoitettu Java-ohjelmointikielellä, joten sen käyttäminen vaatii Javan ajoympäristön (JRE). Java-ohjelmien kehittäminen vaatii lisäksi Java-kehitystyökalut (JDK).


title: NetBeans

text: NetBeans-projekti alkoi Kaarlen yliopistossa Prahassa vuonna 1996, ja kehittyi kaupalliseksi tuotteeksi. Sun Microsystems osti NetBeansin kehittämiseen keskittyneen yrityksen, ja julkaisi NetBeansin avoimen lähdekoodin projektina vuonna 2000. NetBeans on kaksoislisensoitu CDDL:n ja GNU GPL:n alle.


title: NetBeans

text: Projekti on julkaistu Apache Incubator -projektina lokakuussa 2016.


title: PVO

text: PVO voi viitata seuraaviin:


title: Orest Bodalew

text: Orest Bodalew (7. maaliskuuta 1907, Pietari − 1. maaliskuuta 1965, Helsinki) oli suomalainen pianisti ja pianopedagogi.


title: Orest Bodalew

text: Pietarissa syntynyt Orest Bodalew pakeni vanhempiensa kanssa lokakuun vallankumouksen jaloista vuonna 1917 Muolaaseen Karjalan kannakselle, jossa hän vietti nuoruutensa. Hän oli aloittanut opintonsa jo pikkupoikana Pietarin konservatoriossa, mutta määrätietoisemmin hän opiskeli pianonsoittoa aluksi Viipurin musiikkiopistossa ja sittemmin Ingeborg Hymanderin johdolla Helsingin musiikkiopistossa. Hän piti ensikonserttinsa Helsingissä vuonna 1926. Bodalew jatkoi opintojaan Berliinissä ja Pariisissa vuosina 1927−1929 mm. saksalaisen Walter Giesekingin johdolla.


title: Orest Bodalew

text: Orest Bodalew oli aikanaan Suomen ahkerimmin esiintyviä pianisteja ja säestäjiä ja tuli tunnetuksi etenkin Frederic Chopinin tulkitsijana. Hän piti konsertteja kotimaan lisäksi Ruotsissa, Isossa-Britanniassa ja Keski-Euroopassa. Hän asui vuosina 1931−1937 Pariisissa, jossa hän toimi pianonsoiton opettajana ja esiintyvänä taiteilijana. Tänä aikana hän ystävystyi mm. säveltäjä Maurice Ravelin kanssa. Vuonna 1939 Bodalew piti Lontoossa hyvän arvostelumenestyksen saaneen konsertin ja suunnitteli sen innoittamana kiertuetta Yhdysvalloissa, mutta sodan syttyminen esti aikeen. Toisen maailmansodan jälkeen Bodalew esiintyi pianistina enää suhteellisen harvoin ja keskittyi opetustyöhön.


title: Orest Bodalew

text: Vuodesta 1959 Bodalew toimi pianonsoiton opettajana Helsingin Kansankonservatoriossa. Hän julkaisi kehittämästään metodista kolmiosaisen oppikirjan "Viiden sormen tekniikka" vuosina 1962−1965.


title: Pesäpallon miesten Mestaruussarjan kausi 1985

text: Pesäpallon Mestaruussarjan kausi 1985. Mestariksi nousi Seinäjoen Maila-Jussit. Mestaruus ratkesi mitalisarjan viimeisessä kamppailussa, jossa Seinäjoelle riitti tasapeli Jyväskylän Kiriä vastaan mestaruuden varmistamiseksi - Kirin voitto olisi merkinnyt uusintaottelua. Jyväskylän Kiri sai hopeaa ja Alajärven Ankkurit pronssia. Nousijajoukkue Siilinjärven Ponnistus voitti myös Suomen Cupin.


text: Runkosarja


text:
Mitalisarja
Putoamissarja


text: Sarjasta putosivat Kankaanpää, Hongikko ja Nurmo. Tilalle nousivat Ykkössarjan kolme parasta: Siilinjärven Ponnistus, Riihimäen Pallonlyöjät ja Haminan Palloilijat.


text: SMJ: Heikki Aittasalo, Mauri Pyhälahti, Jan Hautala, Hannes Rajala, Jari Karjanlahti, Ari Rinta-Rahko, Esa Mäntymaa, Tapio Ristilä, Jukka Peltoniemi, Jari Tyynelä, Kai Heikkilä, Vesa Mattila, Jorma Mäntylä, Tuomo Olli (pelinjohtaja).


title: Werner August Örn

text: Werner August Örn (26. marraskuuta 1853 Viipuri – 4. syyskuuta 1913 Salmi) oli suomalainen oikeuspormestari ja ruotsin kielellä kirjoittanut kirjailija. Hän kirjoitti salanimellä Harald Selmer-Geeth romaanin "Inspektorn på Siltala" (suom. Siltalan pehtoori) josta tehtiin myöhemmin näytelmä ja elokuva.


title: Werner August Örn

text: Örnin isä Robert Isidor Örn (1824–1885) toimi Viipurin kunnallispormestarina, porvarissäädyn puheenjohtajana säätyvaltiopäivillä ja viimeksi kenraalikuvernöörin kanslian päällikkönä ja senaattorina. Hänet aateloitiin 1876. Werner August Örn pääsi ylioppilaaksi Helsingin normaalikoulusta 1873 ja hän opiskeli Helsingin yliopistossa suorittaen oikeustutkinnon 1880. Örn sai varatuomarin arvon 1883.


title: Werner August Örn

text: Örn toimi Viipurin kaupungin oikeuspormestarina 1898–1907 ja hän toimi myös Viborgs konstvänner -yhdistyksen puheenjohtajana. Viimeksi Örn toimi 1907–1913 Salmin kihlakunnantuomarina.


title: Werner August Örn

text: Örn kirjoitti molemmat julkaistut kirjansa salanimellä "Harald Selmer-Geeth". Romaani "Inspektorn på Siltala" sai heti hyvän vastaanoton ja se käännettiin myös suomeksi ja 1912 saksaksi. Hjalmar Procopé kirjoitti romaanin pohjalta 1913 nelinäytöksisen huvinäytelmän ja siitä tehtiin myös kaksi elokuvaversiota: 1934 Risto Orkon ohjaamana ja 1953 Valentin Vaalan ohjaamana. Örnin toista teosta "Min första bragd" pidetään yleisesti ensimmäisenä suomalaisena salapoliisiromaanina.


title: Jaakko Ilves

text: Jaakko Ilves (s. 9. heinäkuuta 1953) on suomalainen viulisti ja Sibelius-Akatemian viulumusiikin lehtori. Ilves on säveltäjä Jean Sibeliuksen tyttärenpojanpoika ja toimii Sibeliuksen perikunnan asioidenhoitajana. Julkisesti hän on viime vuosina konsertoinut Ainolan Sibelius-museossa. Jaakko Ilves on esitelmöinyt Järvenpäässä pidettävillä Jean Sibelius -festivaaleilla ja toiminut Jyväskylän ja Kuopion viulukilpailujen tuomaristossa sekä Sibelius-Seuran luottamustehtävissä, kuten Jean Sibelius -viulukilpailujen tuomaristossa ja järjestelytoimikunnassa.


title: Jaakko Ilves

text: Ilveksen puoliso on oopperalaulaja Lilli Paasikivi-Ilves, ja pariskunnalla on kaksi lasta.


title: Rubycon (albumi)

text: Rubycon on länsisaksalaisen Tangerine Dream -yhtyeen kuudes studiolevy vuodelta 1975. Levyn on julkaissut Virgin Records tunnuksella V2025 ja sen tuottaja on yhtye itse. Yhtyeeseen kuuluivat tuolloin Peter Baumann, Chris Franke ja Edgar Froese. Levy on äänitetty tammikuussa 1975 Shipton on Cherwellin The Manorissa. Teknillisenä apulaisena on toiminut Roland Paulick ja äänitysinsinöörinä Mick Glossop. Levykannen valokuvat on ottanut Monique Froese ja kannen on valmistanut Englannissa Robor Limited.


title: Rubycon (albumi)

text: Levykannessa erityiskiitokset on lausuttu The Manorin avuliaalle naishenkilökunnalle sekä muut kiitokset EMSille, M. Jacksonille ja Mellotronicille Lontooseen, U.S.A:han Moogille ja ARP:lle, Saksaan Farfisa Bensbergille ja Berliiniin Studio Hofschneiderille.


title: Rubycon (albumi)

text: Tangerine Dreamin yhteystietona on annettu Edgar Froesen tuolloinen osoite Schwabische Strasse 7b, 1000 Berliini 30.


title: Rubycon (albumi)

text:
Yhtyeen henkilökohtaisena assistenttina on toiminut Andrew Graham-Stewart,
c/o Virgin Records: 2-4 Vernon Yard, Portobello Road, London W.11, England.


title: Rubycon (albumi)

text: A-puoli: Rubycon - Part one (17:18)


title: Rubycon (albumi)

text: Sävellys ja esitys:


title: Rubycon (albumi)

text: B-puoli: Rubycon - Part two (17:35)


title: Rubycon (albumi)

text: Kappaleiden kopiointioikeudet omistaa Virgin Music (Publishers) Ltd.


title: Louis Raymond

text: Louis Bosman Raymond (1895 – 30. tammikuuta 1962 Johannesburg) oli eteläafrikkalainen tennispelaaja. Antwerbenin olympialaisissa 1920 Raymond voitti kultaa kaksinpelistä voitettuaan loppuottelussa japanilaisen Ichiya Kumagain lukemin 5–7, 6–4, 7–5, 6–4. Davis Cupissa Raymond edusti Etelä-Afrikkaa kymmenessä maaottelussa vuosina 1919–1931.


title: Sosiaalipedagogiikan säätiö

text: Sosped säätiö on valtakunnallinen sosiaalialan järjestö, jonka hankkeet ja toiminnot pohjautuvat vertaistukeen ja yhteisöllisyyteen. Säätiön hankkeet ovat tukena mielenterveyskuntoutujille, kehitysvammaisille, peliongelmaisille ja ulkomaalaistaustaisille henkilöille. Sospedin toimintaa rahoittaa Sosiaali- ja terveysministeriö Veikkauksen tuotoilla.


title: Sosiaalipedagogiikan säätiö

text: Säätiön koulutus- ja työyhteisöpalvelut tuotetaan 2007 perustetussa Sosped Keskus Oy:ssä. Säätiön kotipaikka on Helsinki. Sosped säätiö perustettiin vuonna 1984 uudenlaisen yhteisöllisyyden, siihen kasvamisen ja kasvattamisen ylläpitäjäksi.


title: Bristolin kanaali

text: Bristolin kanaali (, ) on noin 135 kilometriä pitkä Atlantin lahti Ison-Britannian länsirannikolla. Se on noin 8-80 kilometriä leveä, kapenee huomattavasti perukkaa kohti, ja muodostaa estuaarin, johon laskee Severnjoki. Lahden pohjoispuolella on Wales, eteläpuolella Englannin läntisimmän osan muodostava niemimaa, jossa sijaitsevat Somersetin, Devonin ja Cornwallin kreivikunnat, sekä noin 20 kilometrin etäisyydellä Devonin pohjoisrannasta Lundyn saari. Lahden nimi johtuu lähellä sen perukkaa sijaitsevasta Bristolin kaupungista.


title: Pikamuoti

text: Pikamuoti () on muodin, erityisesti vaatetus- ja asusteteollisuuden, nouseva haara, johon liittyvät halvat hinnat, jatkuvat uutuudet sekä nopea tavaran kierto. Varastoja ei käytännössä ole, vaan tuotteet siirtyvät tehtailta suoraan myymälöihin.


title: Pikamuoti

text: Pikamuodissa yhdistyvät nopeus ja kustannustietoisuus, mikä perustuu logistiikkaketjujen hallintaan. Tavaran kierto on nopeaa ja uusimmat trendit tuodaan mahdollisimman nopeasti suunnittelupöydiltä myymälöihin. Tämä edellyttää muun muassa markkinoiden tuntemista. Tavanomaisesti yrityksillä on lukuisia erittäin kapeasti segmentoituja tuotemerkkejä, joita johdetaan itsenäisesti. Yhdistävänä elementtinä on laajat, itse omistetut myymäläverkostot ja globaalit alihankintaketjut.


title: Pikamuoti

text: Eri merkkien ja/tai muotisuunnittelijoiden väliset näyttävät yhteistyömallistot ovat nousseet aivan äskettäin suosioon. Esimerkiksi säännöllisesti vaihtuvien huippusuunnittelijoiden (muun muassa Karl Lagerfeld, Stella McCartney ja Sonia Rykiel) H&M:lle vuodesta 2004 lähtien luomat yksittäismallistot ovat osoittautuneet myyntimenestyksiksi. Pikamuoti on viety huippuunsa, kun valtavan ennakkomarkkinoinnin ja lehdistöjulkisuuden myötä mallistot on suurelta osin myyty julkaisupäivänään loppuun.


title: Pikamuoti

text: Koska vaatteet kiertävät nopeasti, ala myös saastuttaa nopeasti. Vastatakseen kuluttajien kasvaviin vaatimuksiin ympäristö- ja yhteiskuntavastuusta eurooppalaiset kauppaketjut ovat muun muassa laatineet omavalvontaohjelmia. Kuluttaja-lehden mukaan kuitenkaan esimerkiksi Seppälä ei tarkista itse tehtaiden työoloja, vaan tarkastukset tehdään eurooppalaisten kauppaketjujen laatiman BSCI-kriteeristön perusteella ja ainoastaan suurimpien tavarantoimittajien luona. Tarkastuksista kerrotaan tehtaille etukäteen, joten tehtaan johdolla on mahdollisuus valmistautua tarkastajien käynteihin.


title: Pikamuoti

text: Yritykset ovat ryhtyneet enenevässä määrin käyttämään myös luomupuuvillaa ja laajentamaan ekomerkittyjen tuotteiden valikoimaansa.


title: Pikamuoti

text: BSCI-järjestelmän puutteista on raportoitu esimerkiksi Bangladeshin tekstiiliteollisuuden osalta. Järjestelmän heikkoutena on todettu muun muassa se, ettei se vaadi työntekijöille elämiseen riittävää palkkaa eikä sisällytä auditointeihin riittävästi naisten hyvinvointiin liittyviä kysymyksiä kuten esimerkiksi lasten päivähoidon laatua. Onkin esitetty, että BSCI:n jäsenyritysten pitäisi kehittää järjestelmää aktiivisesti.


title: Barbat

text: Barbat (myös "baribat") ovat gurilaista kieltä puhuva kansa Beninin pohjoisosassa ja Togon koilliosassa. Vuonna 1983 heitä arvioitiin olleen yli 360 000 henkeä. Tärkeimmät elinkeinot ovat kuokkaviljely ja karjanhoito. Suurin osa harjoittaa perinteisiä uskontoja, osa on muslimeja.


title: Barbat

text: 1400–1800-luvuilla barbat muodostivat Bariban valtakunnan, joka käsitti nykyisen Beninin koillisosan ja siihen rajoittuvat Nigerian alueet.


title: Barbat

text: Bariban kieltä kutsutaan myös nimillä baatonum, bargu ja bogung.


title: Orjarannikko

text: Orjarannikko on Guineanlahden Niger- ja Volta-jokien välisestä ranta-alueesta käytetty nimitys. 1500–1700-luvuilla se oli yksi Afrikan orjakaupan keskuksista. Nykyään alue kuuluu Nigeriaan, Beniniin, Togoon ja Ghanaan.


title: Isänmaalle laulamme

text:
Isänmaalle laulamme on studiolevy vuodelta 2010. Se on Viipurin Lauluveikkojen ja Helsingin Sotaveteraanikuoron yhteislevy.Äänitykset on tehty Helsingin Johanneksenkirkossa ja Roihuvuoren kirkossa v. 2009 - 2010.
Äänitys, editointi ja CD-masterointi Enno Mäemets (Editroom Oy). Taiteellisena tuottajina ovat toimineet Viive Mäemets ja Urpo Rauhala.
Levy ja tässä kohdassa esitetyt tiedot julkaistu Helsingissä julkistamistilaisuudessa 14.3.2010.
Fuga 9293.


title: Danielle Brisebois

text: Danielle Anne Brisebois (s. 28. kesäkuuta 1969) on yhdysvaltalainen näyttelijä, tuottaja, lauluntekijä ja laulaja. 1990-luvulla hän äänitti kaksi sooloalbumia, "Arrive All Over You" ja "Portable Life", ja oli myös rockyhtye New Radicalsin jäsen. Brisebois on tunnetuin roolistaan Stephanie Millsinä tilannekomediassa "Perhe on pahin" ja sen jatko-osassa "Archien kapakka" sekä "Annie"-musikaalin Mollyna.


title: Danielle Brisebois

text: Brisebois syntyi Brooklynissä, New Yorkissa. Hän aloitti näyttelijän uransa varhain ja näytteli ensimmäisessä elokuvassaan "Naisen painajainen" vuonna 1976, jolloin hän oli vielä alle kymmenvuotias. Vuotta myöhemmin Brisebois esiintyi yhdessä Kojakin jaksoista ja näytteli "Annie"-musikaalissa Mollya, nuorinta orpoa.


title: Danielle Brisebois

text: 1970-luvun loppupuolella Brisebois näytteli tilannekomediassa "Perhe on pahin" ja myöhemmin sen jatko-osassa "Archien kapakka". Vuosina 1980–1984 hän oli kuusi kertaa ehdolla Young Artist -palkintoon, jonka hän voittikin kahdesti. Vuonna 1982 Brisebois oli ehdolla myös Golden Globeen.


title: Danielle Brisebois

text: Brisebois aloitti musiikkiuransa 1990-luvun alussa laulamalla taustoja Gregg Alexanderin "Intoxifornication"-albumilla, mistä alkoi Briseboisin ja Alexanderin pitkä yhteistyö; Alexander kirjoitti ja tuotti Briseboisin esikoisalbumin, sekä lauloi sillä.


title: Danielle Brisebois

text: Vuonna 1998 Briseboisista tuli Alexanderin rockyhtye New Radicalsin jäsen. Yhtyeestä tuli menestys singlellään "You Get What You Give" ja miljoonia myynneellä albumillaan "Maybe You've Been Brainwashed Too". Alexander kuitenkin lakkautti yhtyeen heti seuraavana vuonna, mutta jatkoi tuottamalla ja kirjoittamalla Briseboisin toisen albumin, "Portable Life", joka julkaistiin 26. lokakuuta 1999.


title: Danielle Brisebois

text: Brisebois itse on kirjoittanut ja tuottanut lukuisia lauluja sellaisille artisteille kuin Clay Aikenille, Kelly Clarksonille, Sophie Ellis-Bextorille, Paula Abdulille ja Kylie Minoguelle. Hän on myös yksi Natasha Bedingfieldin "Unwritten" ja "Pocketful of Sunshine" laulujen kirjoittajista.


title: Waste Management

text: Waste Management on 15. joulukuuta 2009 julkaistu t.A.T.u.n kolmas englanninkielinen albumi. Albumista on myös venäjänkielinen versio Vesyolye Ulybki. Ensimmäinen single Snowfalls julkaistiin 13. heinäkuuta 2009. Toinen julkaistu single on White Robe"(ven. Beliy Plaschik)"


title: Tennis kesäolympialaisissa 1920

text: Tennis kesäolympialaisissa 1920 järjestettiin Antwerpenissä. Olympiamitaleista kilpailtiin viidessä eri lajissa: miesten ja naisten kaksin- ja nelinpeleissä sekä sekanelinpelissä. Kisoihin osallistui 75 kilpailijaa 14 eri maasta.


title: Take Me High (kappale)

text: Take Me High on brittiläisen pop- ja rocklaulaja Cliff Richardin kappale ja single vuodelta 1973. Singlen on julkaissut Englannin Middlesexin Hayesissa päämajaansa pitänyt EMI Records Ltd. sarjanumerolla 2088. Tuottajana on ollut David Mackay. Levy on tehty Isossa-Britanniassa.


title: Take Me High (kappale)

text: A-puolella on Tony Colen tekemä kappale "Take Me High" ja sen julkaisija on Coronado Mus. Ltd./KPM. B-puolella on Terry Brittenin tekemä kappale "Celestial Houses" ja sen julkaisija on Josley Mus. Ltd.


title: Take Me High (kappale)

text: Dave Nummelin on arvioinut levyn suomalaisen musiikkilehti MUSA:n vuoden 1974 tammikuun numerossa. Singlen A-puolta hän pitää yhdentekevänä ja Cliff Richardin kesyyn hölkkäpop-kauteen kuuluvana. Tästä kaudesta hän mainitsee esimerkkinä kappaleen "Power to All Our Friends". B-puolta hän pitää ehkä alkuna uuteen parempaan linjaan ja antaa singlelle kolme tähteä viidestä.


title: Vesjolyje Ulybki

text: "'Vesjolyje Ulybki" ("Весёлые улыбки"; "Iloiset hymyt") on venäläisen t.A.T.u. yhtyeen kolmas venäjänkielinen albumi. Albumi julkaistiin 21. lokakuuta 2008. Alkuperäiseksi nimeksi albumille suunniteltiin Upravlenije Otbrosami / Управление отбросами. Albumi myi Venäjällä 200 000 kopiota. Singleinä levyltä on julkaistu Beliy Plaschik, 220, You and I, ja Snegopady.


title: The Best (Tatu)

text: The Best on 7. syyskuuta 2006 julkaistu t.A.T.u. yhtyeen ensimmäinen kokoelma-albumi. Albumi sisältää kappaleita levyiltä 200 km/h in the Wrong Lane, Dangerous and Moving, 200 po vstretšnoi, ja Remixes.


title: Espanjan Grand Prix 2010

text: Espanjan Grand Prix 2010 on Formula 1 -kauden 2010 viides osakilpailu, joka ajettiin 9. toukokuuta 2010 Circuit de Catalunya -moottoriradalla. Kilpailun voitti Red Bullin paalupaikalta lähtenyt Mark Webber, joka johti kilpailua alusta loppuun. Ferrarin espanjalainen Fernando Alonso oli toinen ja Red Bullin Sebastian Vettel kolmas.


title: Espanjan Grand Prix 2010

text: * Petrov sai viiden lähtöruudun rangaistuksen, koska hänen autostaan vaihdettiin vaihdelaatikko vapaiden harjoitusten jälkeen.


title: Espanjan Grand Prix 2010

text: ** Glock ja di Grassi saivat kummatkin viiden lähtöruudun rangaistuksen, koska heidän tallinsa ei ilmoittanut FIA:lle ajoissa, että heidän autoistaan vaihdettiin vaihdelaatikko.


title: Espanjan Grand Prix 2010

text: *** Chandhok sai myös viiden lähtöruudun rangaistuksen, koska hänen autostaan vaihdettiin vaihdelaatikko.


title: Espanjan Grand Prix 2010

text: * Hamilton ja Liuzzi keskeyttivät, mutta ajoivat yli 90 % kilpailusta.


title: Jarmo Sandelin

text: Jarmo Sandelin (s. 10. toukokuuta 1967 Imatra) on ruotsalainen golfaaja. Hän on pelannut ammattilaisena vuodesta 1987 lähtien.


title: Niilo Mattila

text: Niilo Vihtori Nuutinen, kirjailijanimi Niilo Mattila (s. 16. helmikuuta 1926 Siilinjärvi) on suomalainen lehtori ja nuortenkirjailija.


title: Niilo Mattila

text: Nuutisen vanhemmat olivat Taavetti Vihtori Nuutinen ja Hilja Maria Holländer. Hän pääsi ylioppilaaksi Kuopion lyseosta 1946 ja valmistui filosofian kandidaatiksi 1951 Helsingin yliopistosta.


title: Niilo Mattila

text:
Omalla nimellä:
Nimimerkillä "Niilo Mattila":


title: Valioliiga (täsmennyssivu)

text: Valioliiga () viittaa yleensä jalkapallon Englannin valioliigaan. Se voi tarkoittaa myös seuraavia jalkapallosarjoja:


title: Monacon Grand Prix 2010

text: Monacon Grand Prix 2010 oli Formula 1 -kauden 2010 kuudes osakilpailu, joka kilpailtiin 16. toukokuuta Monacon katuradalla. Red Bull otti kilpailussa kaksoisvoiton siirtyen samalla MM-pisteissä kärkeen. Kilpailun voittoon ajoi paalupaikalta lähtenyt Mark Webber.


title: Turkin Grand Prix 2010

text: Turkin Grand Prix 2010 oli Formula 1 -kauden 2010 seitsemäs osakilpailu, joka kilpailtiin 30. toukokuuta Istanbul Parkin moottoriradalla. McLaren otti kilpailussa kaksoisvoiton siirtyen samalla MM-pisteissä kärkeen. Kisaa johtaneet Red Bull -kuskit törmäsivät toisiinsa kaksoisjohdossa ja Sebastian Vettel joutui keskeyttämään. Kolarin jälkeen Vettel näytteli paljon puhuvia eleitä (pyöritti sormeaan ohimolla), jotka viittaisivat siihen, että Webber olisi ollut syypää kolariin. Kolarista moni antoi oman mielipiteensä, ja ne vaihtelivat paljon.


title: Luettelo L’Aquilan maakunnan kunnista

text: Tämä on luettelo Italian L'Aquilan maakunnan kunnista.


title: Nemetskaja sloboda

text: Nemetskaja Sloboda eli kirjaimellisesti käännettynä Mykkien kaupunki oli ulkomaalaisten kaupunginosa, joka sijaitsi Moskovassa Jauza-joen rannalla noin viiden kilometrin päässä Kremlistä.


title: Nemetskaja sloboda

text: Vuonna 1652 tsaari Aleksei Mihailovitš (1629-1676) käski kaikkien ulkomaalaisten muuttaa Moskovasta Jauzan rannoille, missä jokaiselle perheelle annettiin palanen maata. Vuoteen 1660 mennessä yli tuhat länsimaalaista oli asettunut tänne. Kun alun perin saksalaisia oli enemmän kuin muita ulkomaalaisia, sanat "mykkä" ja "saksalainen" alkoivat merkitä samaa, ja niitä alettiin vähitellen käyttää kaikista länsimaista tulleista. 1600-luvun lopussa alueella oli eniten skotlantilaisia ja hollantilaisia, mutta se tunnettiin edelleen Saksalaisten kaupunginosan nimellä.


title: Nemetskaja sloboda

text: Tämä kylä sievine taloineen ja siisteine katuineen tarjosi silmiinpistävän vastakohdan venäläiselle alueelle. Kaikkein silmiinpistävin ero oli naisten kohtelussa. Venäläisiä naisia ei pidetty yksilöinä vaan miestensä omaisuutena. Miehet eivät saaneet lyödä heitä silmään tai palleaan, mutta muuten he saivat kohdella heitä miten tahtoivat.


title: Nemetskaja sloboda

text: Pietari Suuren (1672-1725) järjestäessä välienselvityksen streltsien kanssa hän kutsui kahdeksantoista rykmentin everstit Pyhän Kolminaisuuden luostariin, mutta vain muutama uskalsi ottaa kutsun vastaan. Sen sijaan Nemetskaja Slobodan käsityöläiset vastasivat Pietarin kutsuun. Satoja puuseppiä, kivenhakkaajia ja seppiä, jotka olivat tunteneet Pietarin hänen lapsuudestaan saakka ja jotka olivat opettaneet hänelle ammattinsa, alkoi marssia Pyhän kolminaisuuden luostariin. Pian muskettisoturit liittyivät kulkueeseen ja kulkue paisui kansanvaellukseksi. Tällöin myös ulkomaalaiset palkkasoturit asettuivat Pietarin puolelle. Kun streltsien everstit näkivät, mitä oli tapahtumassa, he tiesivät, että olivat menettäneet valtionhoitajana toimineen Sofian ja saaneet tsaarin.


title: Legio IV Scythica

text: Legio IV (tai IIII) Scythica ("skyyttiläinen neljäs legioona") oli roomalainen legioona. Sen perusti Marcus Antonius noin vuonna 42 eaa. Sen lisänimi ”Scythia” (’skyyttiläinen’) viittaisi siihen, että legioona olisi taistellut skyyttejä vastaan, mutta ajankohtaa ei tiedetä varmuudella. Legioonan tunnus oli kauris.


title: Legio IV Scythica

text: Ei tiedetä, missä legioonan leiri 30-luvulla eaa. oli, mutta todennäköisesti se oli sijoitettu Syyriaan. IV Scythica osallistui todennäköisesti Antoniuksen epäonnistuneeseen Parthian sotaan. Vuodesta 31 eaa. legioona oli aktiivinen Moesiassa, missä oli kovia taisteluja vuosina 29–27 eaa. ja on mahdollista, että tänä aikana se ansaitsi lisänimensä. Legioonan leiri oli luultavasti Viminaciumissa.


title: Legio IV Scythica

text: Vuosina 6–9 jaa. Legio IV Scythica taisteli tulevan keisari Tiberiuksen komennossa Illyriassa ja Pannoniassa. Se osallistui alueella myös erilaisiin rakennustöihin kuten teiden rakentamiseen. Tänä aikana legioonassa palveli tuleva keisari Vespasianus.


title: Legio IV Scythica

text: Keisari Neron aikana legioona siirrettiin itään osallistumaan sotaan parthialaisia vastaan. Vuonna 62 jaa. Kappadokian maaherran Lucius Caesennius Paetuksen komentamat Legio IV Scythica ja Legio XII Fulminata marssivat Armeniaan. Parthialaiset kuitenkin kukistivat molemmat legioonat Rhandeian taistelussa ja pakottivat ne antautumaan talvella 62–63. Myöhemmin roomalaisen kenraalin Gnaeus Domitius Corbulon joukot onnistuivat kääntämään sotaonnen roomalaisille suotuisaksi, mutta nöyryytettyjen IV Scythican ja XII Fulminatan sotilaiden ei annettu enää osallistua sotaan.


title: Legio IV Scythica

text: Vuodesta 66 alkaen Legio IV Scythican leiri oli Zeugmassa, Eufratjoen varrella. Samana vuonna legioonan sotilaat määrättiin yhdessä Legio VI Ferratan ja koko Legio XII Fulminatan kanssa kukistamaan juutalaisten kapinaa Juudeassa. Juutalaiset kuitenkin löivät roomalaisarmeijan. Vuoden 69 sisällissodassa IV Scythica tuki Vespasianusta, mutta sitä ei käytetty taisteluissa, koska roomalaiskomentajat pitivät legioonan taistelukykyä huonona aikaisempien tappioiden vuoksi. Vuonna 70 legioona kuitenkin kukisti juutalaisvainon Antiokiassa. Legioonalaiset rakensivat myös kanavan Seleukeia Pieriaan. Tänä aikana legioonassa palveli eräs Tiberius Julius Celsus Polemaeanus, jolle Celsuksen kirjasto Efesoksessa on omistettu.


title: Legio IV Scythica

text: Legioona osallistui todennäköisesti keisari Trajanuksen ja myöhemmin Lucius Veruksen Parthian sotiin vuosina 114–117 ja 162–166. Vuosina 132–136 legioonan vexillatioita osallistui toiseen juutalaissotaan. Vuosina 181–183 legioonan komentajana toimi tuleva keisari Lucius Septimius Severus, joka käytti myöhemmin legioonaa sodassaan Parthiaa vastaan (194, 197–198). IV Scythica taisteli todennäköisesti myös keisari Caracallan Parthian sodassa vuonna 217. Vuonna 219 legioonan komentaja Gellius Maximus kapinoi keisari Elagabalusta vastaan, mutta hänet kukistettiin nopeasti.


title: Legio IV Scythica

text: Tämän jälkeen legioona katoaa lähteistä pitkäksi aikaa, mutta se osallistui varmasti roomalaisten ja sassanidien moniin sotiin 200-luvulla, koska legioona mainitaan 400-luvun alussa kirjoitetussa Notitia Dignitatumissa. Tuolloin Legio IV Scythica kuului yhä Syyrian armeijaan, mutta sen leiri ei enää sijainnut Zeugmassa.


title: Oberliga Nordost

text: Fußball-Oberliga Nordost on vuonna 1991 perustettu Saksan jalkapallosarja, joka on nykyisin maan viidenneksi korkeimman sarjatason yksi lohko.


title: Oberliga Nordost

text: Sarja perustettiin vuonna 1991, koska Itä-Saksasta tuli uusia joukkueita maan sarjoihin. DDR-Oberligan joukkueet karsivat sarjapaikoistaan, mutta DDR-Oberligan kaksi parasta, FC Hansa Rostock ja Dynamo Dresden, pääsivät suoraan Bundesliigaan.


title: Oberliga Nordost

text: Vuosina 1991–1994 sarja toimi kolmanneksi korkeimpana sarjatasona jalkapallossa. Vuodet 1994–2008 sarja oli Saksan neljänneksi korkein ja vuodesta 2008 lähtien Oberliga Nordost on ollut maan viidenneksi korkein sarjataso.


title: Polynesianliitäjä

text: Polynesianliitäjä ("Puffinus nativitatis") on ulappaliitäjien heimoon kuuluva Tyynellämerellä elävä ulappalintu. Sen elinympäristö käsittää Havaijin luoteissaariston, Tuamotun, Marshallsaaret, Kiritimatin ja Sala y Gómezin. Se on hävinnyt useilta saarilta, muun muassa Wakelta. Pesimäajan ulkopuolella laji vaeltelee Tyynellämerellä, ja sitä tavataan idässä Keski-Amerikan rannikoilla saakka ja lännessä Ogasawarasaarilla. Etelämpänä se on harvinainen, ja on tavattu esimerkiksi Fidžillä vain kahdesti. Thomas Hale Streets kuvaili lajin holotyypin Kiritimatista 1877.


title: Kanadan Grand Prix 2010

text: Kanadan Grand Prix 2010 (virallisesti XLVI Grand Prix du Canada) oli Formula 1 -kauden 2010 kahdeksas osakilpailu, joka ajettiin 11–13. kesäkuuta Circuit Gilles Villeneuven osittaisella katuradalla Kanadassa.


title: Kanadan Grand Prix 2010

text: Kilpailun voitti Lewis Hamilton ottaen samalla kaksoisvoiton maanmiehensä Jenson Buttonin kanssa McLarenille, nousten samalla MM-pisteissä kärkeen.


title: Euroopan Grand Prix 2010

text: Euroopan Grand Prix 2010 (virallisesti 2010 Formula 1 Telefónica Grand Prix of Europe) oli Formula 1 -kauden 2010 yhdeksäs osakilpailu, joka ajettiin 25–27. kesäkuuta Valencian katuradalla, Espanjassa.


title: Euroopan Grand Prix 2010

text: Kilpailun voitti paalupaikalta startannut Red Bullin Sebastian Vettel, jolle voitto oli kauden toinen. Kisan alussa toisesta ruudusta lähtenyt Mark Webber tippui monta sijaa ja varikkokäynnin jälkeen putosi vielä lisää. Pian sen jälkeen hän törmäsi samalla kierroksella olleen Lotus-kuski Heikki Kovalaisen perään kierroksella 9. Webberin auto pyörähti osumasta 180 astetta ilmassa pudoten ylösalaisin maahan. Rajusta ilmalennosta huolimatta Webber selvisi törmäyksestä ehjänä ja pääsi autostaan omin voimin. Tuomaristo antoi yhdeksälle kuskille viiden sekunnin aikasakon kilpailun jälkeen, koska he ajoivat liian lujaa turva-auton tultua radalle. Tämän seurauksesta Fernando Alonso nousi yhden sijan ylöspäin ollen kahdeksas. Myös Nico Rosberg hyötyi tästä nousten sijalta 12 sijalle 10 ja näin ollen sai yhden pisteen.


title: Euroopan Grand Prix 2010

text: Lotukselle kyseessä oli tallin 500 GP.


title: Suippopyrstöliitäjä

text: Suippopyrstöliitäjä ("Ardenna pacifica") on ulappaliitäjien heimoon kuuluva eteläisillä valtamerillä elävä ulappalintu. Sen laaja elinympäristö käsittää muun muassa Havaijin, Revilla Gigedon saaret, Japanin ulkosaariston, Seychellit ja Australian saaristoa. Pesimäajan ulkopuolella laji vaeltelee Tyynellämerellä ja Intian valtamerellä. Populaatio on kooltaan noin 5,2 miljoonaa yksilöä.


title: Pohjanlahti (Jyväskylä)

text: Pohjanlahti on noin 1,5 kilometrin mittainen lahti Päijänteen pohjoispäässä Jyväskylässä. Se sijaitsee Tikan kaupunginosassa Nenäinniemen ja Sippulanniemen välissä ja on yksi Päijänteen pohjoisimmista lahdista. Lahden pohjukassa on uimaranta. Aikaisemmin lahteen laski Jyväsjärvestä Pohjanjoki, jota ei enää ole olemassa.


title: Somon Air

text: Somon Air () on vuonna 2008 perustettu tadžikistanilainen lentoyhtiö. Somon Air lentää 11 kohteeseen Dušanbesta ja Hudžandista kahdella Boeing 737-800 -tyyppisellä koneella.


title: Somon Air

text: Somon Airin kotipaikka sijaitsee Tadžikistanin pääkaupungissa Dušanbessa.


title: Somon Air

text: Somon Air perustettiin vuonna 2008 ja se aloitti lentotoiminnan 5. helmikuuta 2008 vuokratulla Boeing 737 -koneella. Nykyisin yhtiön laivasto koostuu kahdesta Boeing 737-800 -koneesta, joiden lisäksi Somon Air on tilannut kaksi Boeing 737-900ER -konetta, jotka tultaneen toimittamaan yhtiölle vuoden 2011 puolivälissä.


title: Somon Air

text: Somon Airin laivaston keski-ikä oli maaliskuussa 2010 1,6 vuotta.


title: Kristoffer

text: Kristoffer on miehen etunimi. Nimen kirjoitusasuja eri kielissä ovat myös Kristofer, Christofer, Christoffer ja Cristopher. Nimi on muunnos kreikkalaisesta nimestä Χριστόφορος, Kristoforos, joka tarkoittaa Kristuksen kantajaa. Nimen suomalainen lyhentynyt muoto on Risto. Kristoffer-nimen eri muunnelminaan on tehnyt kristinuskon piirissä tunnetuksi varsinkin Pyhä Kristoforos, joka tunnetaan varsinkin matkustajien suojeluspyhimyksenä, mutta josta ei juuri ole historiallisesti luotettavaa tietoa.


title: Kristoffer

text: Suomessa nimi on annettu vuoden 2009 loppuun mennessä muodossa Kristoffer 1307, Kristofer noin 370, Christofer noin 140, Christoffer noin 1560 ja Christopher noin 1510 henkilölle. Satunnaisesti on näitä nimiä annettu myös naisille. Suomenruotsalaisen kalenterin mukaan Kristofferin nimipäivä on 15. maaliskuuta, joka on myös suomenkielisen kalenterin mukaan Riston nimipäivä.


title: Semmy Schilt

text: Semmy Schilt, tunnetaan myös nimellä Sem Schilt, (s. 27. lokakuuta 1973) on hollantilainen uransa lopettanut potkunyrkkeilijä, vapaaottelija, Ashihara kaikanin harjoittaja ja nelinkertainen (joista kolme kertaa peräkkäin) K-1 World Grand Prix -voittaja. Hän aloitti Kyokushinin harjoittelun jo kahdeksan vuotiaana vanhempiensa kanssa, joilla kummallakin oli musta vyö lajista. Hän vaihtoi tyylin myöhemmin Ashiharaan ja suoritti lajista mustan vyön kahdeksantoista vuotiaana ja omaa nykyää kuudennen asteen mustan vyön.


title: Britannian Grand Prix 2010

text: Britannian Grand Prix 2010 (virallisesti 2010 Formula 1 Santander British Grand Prix) oli Formula 1 -kauden 2010 kymmenes osakilpailu, joka ajettiin 11. heinäkuuta Silverstonen moottoriradalla Englannissa.


title: Britannian Grand Prix 2010

text: Kilpailun voitti Mark Webber, jolle voitto oli kauden kolmas. Kisan alussa ensimmäisestä ruudusta lähtenyt Sebastian Vettel tippui monta sijaa, kun hänen vasen takarenkaansa tyhjeni osuttuaan Lewis Hamiltonin auton etusiipeen ensimmäisissä mutkissa. Varikkokäynnin jälkeen hän putosi viimeiselle sijalle, mutta onnistui lopulta nousemaan seitsemänneksi.


title: Britannian Grand Prix 2010

text: Lotuksen kolmoskuljettaja Fairuz Fauzy pääsi ajamaan perjantain ensimmäisissä vapaissa harjoituksissa Jarno Trullin tilalla. Force Indian kolmoskuljettaja Paul di Resta ajoi puolestaan Vitantonio Liuzzin tilalla.


title: New York Dolls (albumi)

text: New York Dolls on samannimisen yhdysvaltalaisen rockyhtyeen ensimmäinen studiolevy vuodelta 1973. Levyn on julkaissut alun perin PolyGram Records Inc. (Mercury 6338 270) ja sen on tuottanut Todd Rundgren. Äänittäjinä ovat toimineet Jack Douglas ja Ed Sprigg. Levy on äänitetty New Yorkissa Record Plant -studioilla. Myöhemmin levy on julkaistu CD-muodossa (Mercury 832 752-2) ja digitaalisen masteroinnin on tehnyt Dennis Drake PolyGram-studioilta. CD-levyn on valmistanut Torontossa, Kanadassa Universal Music.


title: New York Dolls (albumi)

text: Levykannen valokuvat on ottanut Toshi ja tätä varten kampaajana on toiminut Shin ja ehostajana Dave O'Grady. Kannen suunnitteluun on osallistunut Album Graphics, Inc. Vastaavina tuottajina ovat toimineet Marty Than, Steve Leber, David Krebs ja Paul Nelson.


title: New York Dolls (albumi)

text: Kansiteksteissä on vielä todettu, että yhtyettä edustaa Dollhouse, Inc. Kiitoksissa on mainittu Paul Nelson, Bud Scoppa, Betty Than, Peter Jordan, Max, Keeth, Christian ja Desmond. Albumi on omistettu Billy Dollille eli yhtyeen edesmenneelle rumpalille Billy Murcialle. Kyseessä on sama Billy Doll, jonka David Bowie mainitsee laulussaan "Time".


title: New York Dolls (albumi)

text: Levyn musiikillinen tyyli on aggressiivinen ja räväkkä. Esimerkiksi "Stereo Review" -lehti totesi New York Dollsin kitaroiden kuulostavan ruohonleikkureilta. Levyn myynti jäi vaatimattomaksi, mutta se sai hyvät arvostelut. Nykyisin sitä pidetään rock-klassikkona. Esimerkiksi "Rolling Stone" -popkulttuurilehti on listannut sen kaikkien aikojen 213. parhaaksi albumiksi.


title: New York Dolls (albumi)

text: New York Dollsiin 2000-luvulla liittynyt basisti Sami Yaffa kertoo "Tie taipuu" -omaelämäkertakirjassa, että albumin varsinaisen tuottamistyön teki äänittäjä Jack Douglas. Tuottajaksi merkitty Todd Rundgren oli Yaffan mukaan kyllästynyt nopeasti yhtyeen juhlimisen ja päihteidenkäytön katseluun.Kaikkien kappaleiden sovitukset ovat yhtyeen omaa käsialaa.


title: New York Dolls (albumi)

text: New York Dolls:


title: New York Dolls (albumi)

text: Lisäksi mukana ovat:


title: Juvan Šestalov

text: Juvan (Ivan) Nikolajevitš Šestalov (, 22. kesäkuuta 1937 Hanti-Mansian Berjozovon piirin Kamratkan kylä, Venäjä – 5. marraskuuta 2011) oli mansilainen kirjailija.


title: Juvan Šestalov

text: Juvan Šestalov syntyi perinteistä elämää viettäneeseen mansiperheeseen. Hän opiskeli Leningradin pedagogisen instituutin pohjoisten kansojen tiedekunnassa ja valmistui vuonna 1965 Tjumenin pedagogisesta instituutista. Šestalov työskenteli Hanti-Mansian kansanperinnekeskuksessa, lehtien toimituksissa, radiossa ja televisiossa sekä kansallisten kulttuurien keskuksen johtajana. Hän liittyi 1967 NKP:n jäseneksi.